Panduan Memilih Isteri Menurut Islam

Perkahwinan merupakan suatu pelengkap dalam kehidupan seorang lelaki dan perempuan kerana Allah telah menjadikan manusia saling memerlukan serta mempunyai pasangan. Dengan sebuah perkahwinan diantara lelaki dan peremuan maka manusia akan berkembang biak dan menghasilkan zuriat.

Pemilihan seorang wanita untuk dijadikan isteri adalah sangat penting bagi seseorang lelaki kerana bukan sahaja wanita tersebut akan menjadi peneman hidupnya, bahkan akan menjadi ibu kepada anak-anak serta pendamping tatkala susah dan senang. Memilih selipar sahaja sudah melihat kepada pelbagai kritirea apatah lagi hendak memilih seseorang untuk diletakkan di dalam hati.

Maka disinilah baginda Saw telah memberi panduan kepada seorang lelaki dalam mencari calon isterinya. Sabda baginda:

تُنْكَحُ الْمَرْأَةُ لِأَرْبَعٍ لِمَالِهَا وَلِحَسَبِهَا وَجَمَالِهَا وَلِدِينِهَا فَاظْفَرْ بِذَاتِ الدِّينِ تَرِبَتْ يَدَاكَ

Maksudnya :”Perempuan dinikahi kerana empat perkara kerana hartanya, keturunannya, kecantikannya dan agamanya. Maka peganglah dengan yang mempunyai agama. Maka engkau akan bahagia.” (HR Bukhari dan Muslim).

Adalah menjadi satu keperluan untuk seorang lelaki memilih wanita yang mempunyai asas agama kerana agama menjamin kehidupan serta rumah tangga yang bahagia.

Kata Ibnu Hajar bahawa ungkapan فَاظْفَرْ بِذَاتِ الدِّينِ  adalah suatu saranan yang wajar diambil kira oleh seorang lelaki dalam memilih pasangannya yang mempunyai agama dan memiliki maruah(adab).

Ini kerana agama akan menjadi pedoman dalam setiap perkara yang dilakukan oleh calon isteri apatah lagi dalam kehidupan bersama melayari bahtera rumah tangga.

Namun demikian, ini tidaklah bermaksud bahawa pemilihan calon isteri dalam Islam mengabaikan faktor kecantikan, keturunan  dan harta.

Faktor-faktor ini juga perlu diambil kira oleh seorang lelaki namun agama adalah suatu faktor yang paling utama dalam mencari pasangan hidup. Jika kesemua ciri ini wujud pada seorang wanita, maka sudah tentu dialah yang paling ideal dan terbaik untuk dilamar sebagai teman hidup sejati.

Suatu hikmah yang besar dalam mendepani faktor agama dalam pemilihan calon isteri adalah agama akan terus kukuh tanpa luput dikikis peredaran masa dan zaman.

Manakala akhlak pula akan terus mapan serta menjamin suatu hubungan yang baik dalam interaksi antara suami dan isteri. Apabila setiap pasangan menjadikan agama dan akhlak sebagai asas pemilihan, sudah tentu akan menjamin kelangsungan cinta dan kasih sayang yang berkekalan.

Harta mungkin akan berkurang pada masa depan, kecantikan pula mungkin akan hilang namun agama tidak pernah hilang selagi digenggam sebagai pegangan. Benarlah sabda baginda Saw yang bermaksud:

“Dunia adalah perhiasan, dan sebaik-baik perhiasan dunia adalah wanita yang solehah.”

(HR Muslim).

Wanita solehah yang dimaksudkan ini adalah merujuk kepada wanita yang menggembirakan dan menghiburkan suami apabila dilihat, mentaatinya perintah suami apabila disuruh, dan memelihara kehormatan suaminya.

Mana mungkin wanita solehah dapat dijana dengan harta, keturunan dan kecantikan namun pasti akan ditemui dalam setiap mereka yang memegang teguh kepada pegangan agama.

Faktor kecantikan jangan dilupakan kerana Syeikh Daud berkata bahawa wanita yang yang cantik dari segi rupa parasnya akan membuat suami suka melihatnya dan akan menumbuhkan rasa cinta yang menjadi asbab kepada harmoninya sebuah rumah tangga.

Begitu juga keturunan dan harta yang akan memberi nilai tambah kepada harmoni dan kasih sayang dalam rumah tangga. Namun perlu diingatkan bahawa agama menjadi kritirea utama dalam pemilihan calon isteri berbanding yang lainnya.

FAKTOR –FAKTOR LAIN:

Sabda baginda Saw yang bermaksud:

“Hendaklah kamu memilih perempuan-perempuan yang masih dara, kerana mereka lebih lembut kata-katanya, lebih mudah melahirkan anak yang ramai dan lebih rela dengan sedikit kesenangan.”

(HR Ibnu Majah).

Oleh yang demikian, adalah menjadi suatu galakan bagi umat Islam lelaki berkahwin dengan perempuan yang masih dara kerana mereka jinak dan manja dengan orang pertama yang digaulinya. Tambahan pula lebih lembut tutur kata mereka akan menyejukkan hati suami serta lebih mudah bagi mereka berbanding janda untuk memberi zuriat yang banyak.

Dalam memilih pendamping hidup adalah menjadi suatu keperluan untuk memilih seorang wanita yang subur dimana tahap kesuburan itu boleh diketahui dengan melihat keluarganya seperti adik-beradik perempuan, ibu saudaranya dan kaum kerabatnya. Syeikh Daud berpendapat bahawa makruh berkahwin dengan anak zina, anak yang tidak diketahui bapanya dan anak orang fasiq. Rasulullah Saw bersabda yang bermaksud:

“Nikahilah wanita yang penyayang dan ramai anak kerana sesungguhnya aku berbangga dengan ramainya kamu (sebagai umatku).” (HR Abu Daud).

Wanita yang subur akan dapat memberi  keturunan  yang merupakan  tujuan  utama  bagi  setiap  keluarga  dan menjadi  penyambung  warisan  kekeluargaan  serta  faktor  kelangsungan umat Nabi Muhammad Saw.

Penyayang yang dimaksudkan pula merujuk kepada sentiasa  mencari keredaan serta menghiburkan suaminya, sanggup berkorban demi membahagiakan suaminya serta memastikan  suaminya  sentiasa  sayang  terhadapnya.  Di sinilah  Islam membenarkan agar wanita  yang hendak dikahwini  diselidiki terlebih dahulu oleh calon suami akan latar belakangnya.

Sekufu menurut istilah merujuk kepada persamaan di antara suami isteri daripada aspek kehidupan. Dari aspek sosial, sekufu bertujuan bagi memastikan kebahagiaan rumah tangga serta menjadi jaminan keselamatan daripada kegagalan serta kepincangan dalam rumah tangga.

Jumhur ulama berpendapat bahawa sekufu ialah persamaan daripada aspek agama, keturunan, merdeka  dan pekerjaan. Mazhab Hanafi dan Hambali pula menambah aspek harta dan berlainan pula dengan  mazhab Maliki yang menyatakan bahawa sekufu itu hanya merangkumi aspek agama dan tiada kecacatan.

Namun demikian, tidaklah bermakna bahawa Islam itu  menolak persamaan taraf dan darjat sesama manusia akan tetapi kritirea sekufu ini diambil kira sebagai jaminan kebahagian alam perkahwinan seterusnya memelihara hubungan kekeluargaan.

Dalam kerangka inilah, seorang lelaki perlu melihat kepada banyak faktor seperti umur, tahap keintelektualan serta bangsa sebagai misalan.

Sebahagian lelaki lebih selesa bersama dengan wanita yang lebih muda dan ada juga yang lebih selesa dengan yang sedikit berusia. Ini tidaklah menjadi masalah asalkan perbezaan ini tidak menyebabkan jurang di antara suami dan isteri yang memungkinkan keretakkan rumah tangga.

Taraf pendidikan juga perlu diambil kira kerana perbezaan yang ketara akan memberi suatu kesan kepada anak-anak. Perbezaan ini juga memungkinkan anak-anak mendapat didikan ilmiah dan akhlak yang kurang sempurna.

Manakala perbezaan bangsa terkadang membawa kepada pergaduhan kerana perbezaan adat dan budaya di antara suami dan isteri. Oleh kerana itu, adalah amat penting untuk lelaki memilih wanita yang cenderung mempunyai persamaan agar mudah difahami. Namun demikan, ini bergantung kepada individu tersebut kerana wujud juga lelaki yang tidak kisah dengan perbezaan tersebut.

Sebagai kesimpulan, pemilihan calon isteri perlulah mempunyai kritirea tambah dengan agama sebagai faktor dominan agar mewujudkan keluarga yang sakinah. Perlu diingatkan bahawa wanita yang dipilih sebagai isteri bukan sahaja menjadi peneman sehidup semati seorang lelaki tetapi juga akan menjadi ibu serta guru pertama kepada anak-anak. Maka disini, penulis mengakhiri artikel ini dengan suatu doa agar termakbul keluarga bahagia hendaknya:

رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا

Maksudnya: “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.” (Surah al-Furqan: 74)

A.R. KASA
MAHASISWA JABATAN SEJARAH DAN TAMADUN ISLAM
UNIVERSITI MALAYA

RUJUKAN:

Kuliah “Parenting Education” di Universiti Malaya. 27 Feb 2020.

Hajah Jawiah Dakir, Asas Pembentukan Keluarga Menurut Perspektif al-Quran dan al-Sunnah, Jurnal Islamiyyat, 17, 1996. 3-18.

Syeikh Daud, I’dah al-Albab li Murid an-Nikah bi al-Sawab, Pulau Pinang: Percetakan al-Mu’arif Sdn. Bhd.

Walid Bin Mohd Said, Ahmad Kamil Bin Jamilin & Syed Najihuddin Bin Syed Hassan, Mencari Jodoh: Motivasi Dari Teladan Rasulullah Sallallahu  Alaihi Wasallam. https://www.researchgate.net/publication/326647600_MENCARI_JODOH_MOTIVASI_DARI_TELADAN_RASULULLAH_SALLALLAHU_ALAIHI_WASALLAM

Zamali Tarmudi, Razizi Tarmuji dan Nor Alhana Abd Malik, Pemilihan Pasangan Hidup Bercirikan Nilai-Nilai Islam: Pendekatan Kabur. http://einspem.upm.edu.my/journal/fullpaper/vol8/9.%20zamali%20tarmudi.pdf

Ciri-Ciri Wanita Solehah Dan Kelebihannya, https://muftiwp.gov.my/en/artikel/al-kafi-li-al-fatawi/3270-al-kafi-1192-ciri-ciri-wanita-solehah-dan-kelebihannya


Beijing Bukan Terletak Di Beijing?

Semasa zaman Dinasti Song, Kaifeng adalah tempat tokoh hakim terkenal Bao Qingtian (包青天) pernah berkhidmat.Dan tahukah anda, Kaifeng pernah dinamakan sebagai Beijing?

Sebelum rvntuhnya Dinasti Yuan pada 2 haribulan 8, tahun ke-28 Zhizheng (至正二十八年八月初二 / 14 September 1368), Zhu Yuanzhang telahpun menabalkan dirinya sebagai Maharaja Hongwu di Nanjing pada hari ke-4 Tahun Baru Cina pada tahun sama (至正二十八年正月初四 / 23 Januari 1368).

Pada hari pertabalannya, baginda mengisytiharkan kemerdekaan China dengan penukaran nama negara kepada Daulat Ming (大明), dengan nama Hongwu (洪武) sebagai nama eranya.¹

Boleh dikatakan seandainya Dinasti Ming masih berkuasa di bumi naga ini, maka tarikh Hari Kebangsaan China akan jatuh pada 23 Januari dan bukannya 1 Oktober.

Pada 14 haribulan 8 (26 September 1368) yakni sehari sebelum Perayaan Zhong Qiu, Maharaja Hongwu mengisytiharkan bahawa Dadu 大都 ditukarkan namanya kepada Beiping 北平 (Utara Sentosa), dan Kaifeng 开封 ditukarkan namanya kepada Beijing 北京 (Ibu Negara Utara).²

Nama Beiping kekal sehinggalah Maharaja Yongle menukarkannya kepada Beijing dan mengembalikan semula nama Kaifeng ke tempat asalnya apabila baginda memindahkan pusat pemerintahannya dari Nanjing.

Untuk mengurangkan kekeliruan, meh admin pendekkan:
Dadu 大都 > Beiping 北平 > Beijing 北京
Daliang 大梁 / Kaifeng 开封 > Beijing 北京 > Kaifeng 开封
.
.
𝙇𝙄𝙆𝙀 & 𝙎𝙃𝘼𝙍𝙀
𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和之遺 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ

RUJUKAN:

1) Ming Shilu, 30, Taizu Shilu, Bab ke-27
《三十、太祖高皇帝实录卷之二十七》
105 ○[洪武元年春正月]乙亥 上祀天地于南郊即皇帝位定有天下之号曰大明建元洪武
(2) Ming Shilu, Taizu Shilu, Bab ke-34
《三十八、大明太祖高皇帝实录卷之三十四》
44 洪武元年八月己巳朔诏以金陵为南京大梁为北京诏曰
71 壬午 诏改大都路为北平府命徵元故官送至京师 车驾发南京复幸北


Bagaimana Umat Islam Mampu Mengalahkan Yahudi?

Dalam masa 10 hari lagi, maka genaplah 50 tahun peristiwa Perang Enam Hari yang merupakan titik hitam paling besar dalam sejarah moden umat Islam. Dalam perang tersebut, Israel menewaskan pakatan Mesir-Jordan-Syria, sekali gus merampas Baitul Maqdis dan Masjid Al-Aqsa.

Sehingga hari ini, konflik Israel-Palestin masih belum selesai. Selagi ia tidak diselesaikan, selagi itu akan ada umat Islam yang sengsara. Malah keadaan bertambah rumit dengan kemunculan golongan ekstremis yang menunggang nama perjuangan Palestin. Masa depan umat Palestin semakin gelap, seolah-olah tiada cahaya dan pengharapan.

Kini, umat perlu berdepan dengan musuh yang bertambah licik. Benjamin Netanyahu mempunyai kelebihan boleh berkawan dengan semua orang, semua diklaim sebagai “best friend”. Trump dia sapu, Putin pun dia sapu. Di sebalik muka tembok Netanyahu, terdapat rancangan jahat untuk memulaukan Palestin di peringkat antarabangsa.

Dari segi pengiktirafan antarabangsa, Palestin masih di belakang Israel: dari 193 negara Pertubuhan Bangsa-Bangsa Bersatu (UN), Israel diiktiraf oleh 161 negara, Palestin diiktiraf oleh 137 negara.

Mengapa lebih ramai yang menyokong Israel? Adakah Israel guna sihir? Santau? Jin? Atau Freemason?

Tidak. Walaupun komuniti antarabangsa menyokong Palestin atas dasar kemanusiaan (“humanitarianism”), namun Israel menawarkan kepentingan (“interest”) dan faedah (“benefit”). Melalui diplomasi, Israel telah menyakinkan negara-negara di dunia ini bahawa adalah “berbaloi” untuk menyokong mereka.

Di Amerika ada pelobi Israel (“Israel Lobby”), mereka merupakan kumpulan pendesak yang melobi kerajaan Amerika agar sentiasa menyokong Israel. Selain mengguna wang, mereka juga membina jaringan (“networking”) interpersonal. Warga Israel belajar di universiti terkemuka dan bekerja di syarikat multinasional untuk membina jaringan tersebut dari peringkat awal. Netanyahu sendiri merupakan bekas pelajar Harvard dan MITI dan bekas pekerja firma Boston Consulting Group yang telah melahirkan ramai pemimpin dunia.

Jadi, di sektor kerajaan, tentera, korporat, media dan akademi di Amerika, sentiasa ada pihak yang bercakap untuk kepentingan Israel. Jika terdapat presiden yang tidak menyokong Israel, misalnya George H.W. Bush (1989-1992), maka mereka akan memobilisasi segala jentera untuk menewaskannya (Bush dapat 11% undian Yahudi manakala Clinton dapat 80% semasa pilihanraya 1992). Maka, untuk menjaga kepentingan diri, presiden Amerika tiada pilihan selain memberi sokongan padu kepada Israel.

Jika dibandingkan, diplomasi umat Islam teramatlah lemah. Negara-Negara Teluk cuba wujudkan “Arab Lobby”, namun tidak berkesan. Mereka bergantung kepada wang semata-mata, tidak pandai membina jaringan seperti Israel. Apabila Arab tidak lagi kaya raya, pengaruh mereka pun berkurangan.

Israel juga tidak menaruh harapan sepenuhnya kepada Amerika. Mereka sedar dunia sentiasa berubah, jadi lebih baik sediakan payung sebelum hujan. Maka Netanyahu mendekati Rusia dan China, dua kuasa besar yang menyokong Palestin. Netanyahu kini cuba menarik Rusia dan China ke sebelahnya. Jika tidak berhati-hati, Palestin akan hilang sokongan semua kuasa besar di Majlis Keselamatan UN.

Saya bukan menyuruh kalian untuk mengagumi Israel atau Yahudi. Mimbar cuma ingin mengingati tentang realiti politik antarabangsa. Suka atau tidak, kita tidak mampu mencapai kejayaan tanpa kekuatan diplomasi. Tiada siapa yang mampu “lawan semua”, termasuk Hitler. Kita perlu belajar dari Salahuddin Al-Ayyubi dan sultan-sultan Khilafah Uthmaniyyah. Mereka tidak hanya berjaya mengguna kekuatan semata-mata, malah juga melalui seni diplomasi.

Saya cukup kesal dan muak dengan tuduhan “jual negara” dan “jual agama” yang dilemparkan ke atas pemimpin orang Islam yang menjalin hubungan dengan kuasa besar. Tidakkah kita sedar kepentingan jaringan untuk tujuan masa depan? Adakah kita mahu hilang semua “leverage” yang kita ada?

Umat kita perlu kurangkan emosi dan banyakkan strategi. Kita memerlukan diplomasi ofensif yang boleh mematahkan (“break”) pelan jahat si Benjamin Netanyahu. Untuk berbuat demikian, kita perlu menonjolkan kepentingan kita untuk menarik sokongan. Kita tidak boleh mengharapkan simpati sentiasa. kita perlu menjalin hubungan dengan kuasa-kuasa besar untuk mewujudkan imbangan kuasa (“balance of power”) yang memihak kepada kita.

Hanya sampai masa itu, baru kemenangan akan tiba.


Penemuan Rangka “Manusia Gergasi” Di Gua Lovelock

Banyak lagenda bercerita tentang kewujudan gergasi (giants). Walaupun tidak boleh dibuktikan secara saintifik, lagenda-lagenda ini tidak boleh diketepikan.

Kerana sensasinya mewarnai budaya masing-masing. Cuma kalau tengok lagenda diabadikan suku Paiute, boleh tahan terkejut jugalah.

Untuk pengetahuan semua, suku Paiute adalah sebuah definisi rambang (loose definition) yang menggabungkan Paiute Utara, Paiute Selatan dan bangsa Mono dalam satu kategori mudah.

Populasi mereka tidak ramai, barangkali tidak lebih 15,000 orang di seluruh Amerika Syarikat.

Walaupun berbeza kelompok, perkongsian budaya tiga golongan ini merangkumi banyak perkara seperti cara hidup dan peranan jantina.

Tengok gaya, tiada istilah “kerja lelaki, kerja perempuan” sangat dalam kalangan puak ini.

Malah boleh kata perempuan lagi hebat untuk dibandingkan dengan peranan lelaki (Trafzer, et al., 2021).

Tetapi kalau bab bercerita (storytelling), memang semua warga Paiute akan berganding bahu tidak kira jantina. Mereka suka bercerita.

Dan salah satu cerita mereka melibatkan bangsa gergasi yang pernah diperangi dulu.

Cerita ini disampaikan secara turun-temurun dan akhirnya ditulis anak seorang ketua kampung yang bernama Sarah Winnemucca Hopkins pada tahun 1882.

Dulu kala nenek moyang Paiute ditimpa sebuah bala gergasi berkulit putih (bukan warga Eropah). Gergasi ini digelar Si-Te-Cah, yang tinggi lampai dan bersifat gasar.

Tiada langsung nilai manusiawi dalam kalangan gergasi-gergasi ini, hanya naluri kebinatangan yang hanya baik sesama diri mereka sahaja.

Berkali-kali Paiute diserang Si-Te-Cah, yang pandai menggunakan rakit diperbut daripada tumbuh-tumbuhan.

Dengan rakit inilah, mereka menjelajahi Tasik Lahontan, yang kini sudah kering kontang.

Lama juga Paiute bertahan dengan kerenah Si-Te-Cah. Tetapi sejarah mereka mencapai kemuncak di Gua Lovelock, dan mereka bertempur habis-habisan sampai Si-Te-Cah pupus buat selamanya.

Menerangi Lagenda Dengan Pelita Sains

Ada sebab kenapa lagenda tidak wajar diketepikan. Ia boleh diselidik secara saintifik, yakni melalui arkeologi. Gua Lovelock dan Tasik Lahontan adalah dua lokasi sangat penting.

Saiz Tasik Lahontan boleh kata macam mini-laut juga, iaitu sekitar 22,000 kilometer persegi (lagi besar daripada Perak). Tetapi tasik ini sudah kering sekitar 9,000 tahun lalu (Olsen, 2008).

Kalau ikut cerita Paiute, tasik ini ada peranan dalam peperangan mereka menentang Si-Te-Cah. Jadi tidak keberatan untuk percaya yang peperangan ini berlaku 9,000 tahun lalu (ketika tasik ini masih ada).

Mereka mengejar Si-Te-Cah sampai Gua Lovelock yang terletak di negeri Nevada. Si-Te-Cah enggan keluar daripada gua.

Lalu Paiute menyalakan api dari luar dan memastikan asap masuk dalam gua tersebut. Keluar saja Si-Te-Cah, Paiute tembak setiap satu dengan anak panah.

Kisah ini menarik perhatian pakar-pakar arkeologi yang membuat dua penggalian antara tahun 1912 hingga 1924.

Mereka menemui lebih kurang 10,000 sampel purbakala seperti alat, raga dan tulang. Sebanyak 60 mumia dikeluarkan daripada Gua Lovelock, dengan kasut bersaiz 38 sentimeter panjang ditemui sekali.

Penemuan ini membuktikan satu benda: Gua Lovelock memang berpenghuni dulu. Tetapi ketinggian mereka dipertikaikan sampai hari ini.

Mungkin untuk merencahkan kesedapan cerita, Paiute membuat tokok tambah. Ataupun ada pertembungan bahasa purba dan moden dalam kalangan Paiute yang mencetuskan salah faham.

Kalau baca buku Life Among the Piutes, Sarah Winnemucca tidak sebut pun pasal “gergasi”. Tetapi beliau ada bercerita pasal “orang-orang gasar”.

Dan barangkali, memang ada seorang dua dalam kalangan musuh mereka yang tinggi lampai. Dan ketinggian itu menjadi saduran pada semua Si-Te-Cah.

RUJUKAN:

Olsen, B. (2008). Sacred Places North America: 108 Destinations. CCC Publishing. Halaman 57.

Trafzer, C., et al. (2021). Indigenous Activism: Profiles of Native Women in Contemporary America. Rowman & Littlefield.


Bocca Della Verita (Mulut Kebenaran)

Pernah main mesin Bocca Della Verita ni? Atau pernah ternampak?

Sekitar era awal tahun 2000, memang kita tidak terlepas pandang dengan pelbagai mesin permainan yang diletakkan merata-rata tempat di dalam pusat beli belah. Salah satu mesin permainan yang kita ‘familir’ adalah mesin Bocca Della Verita (Mouth of Truth).

Alaa.. mesin besar yang terukir wajah raksasa manusia lengkap dengan sepasang mata berlubang, sebatang hidung, mulut yang terbuka sedikit dan janggut (gambar pertama). Memang ramai yang kenal mesin permainan ni walaupun ada yang tak pernah main, hanya sekadar tengok dari kejauhan.

Sebenarnya, mesin permainan Bocca Della Verita ini direka daripada bentuk artifak aslinya yang sekarang terletak di tepi dinding Santa Maria dalam gereja Cosmedin, Itali (gambar kedua). Artifak asli ini dianggarkan berumur sekitar 2200 tahun.

Adapun, dari mana pula nama Bocca Della Verita ini datang? Sebenarnya, nama ini ditemui di dalam helaian dokumen yang dicatat pada tahun 1485 M. Pada mulanya, Bocca Della Verita ini berada di Piazza Della Bocca, tetapi ia dipindahkan ke gereja Cosmedin pada tahun 1631 oleh Pope Urban VIII.

Latar belakang sejarah kegunaan Bocca Dell Verita ini tidak dapat dipastikan secara tepat, tetapi menurut sejarawan, mereka mengemukakan beberapa teori, iaitu:

1. Kepingan disk yang diperbuat daripada batu marmar putih ini pernah digunakan sebagai penutup longkang/saluran air berdekatan Kuil Hercules Victor. Ini berdasarkan daripada wajah Dewa Laut dan Sungai, Oceanus, yang terukir di atas kepingan disk tersebut. Pada zaman pemerintahan Rom, rakyatnya percaya dengan penutup saluran air yang fungsinya melambangkan kesucian air dan sungai, menadah air hujan dari langit dan memberikan laluan kepada air mengalir terus ke dalam laut.

2. Menurut cerita legenda yang disampaikan oleh Mirabilia Urbis Romae, Bocca Dell Verita pernah diletakkan di hadapan anjung Kuil Dewa Merkuri. Tujuan ia diletakkan di hadapan kuil kerana para pedagang Rom yang disyaki menipu akan dibawa ke hadapan Bocca dan kebenarannya akan diuji di sini. Apabila tangan pedagang Rom diletakkan di dalam mulut Bocca, mereka akan bersumpah tidak pernah menipu, dan jika benar dia tidak pernah menipu maka tangannya akan selamat dan jika sebaliknya, maka tangannya akan putus dimakan oleh Bocca.

3. Teori ketiga pula menyatakan, kepingan disk Bocca Dell Verita diukir oleh seorang lelaki yang bijak dan mahir dalam ilmu hitam pada abad ke-6 M, iaitu Virgilio Grammatico. Tujuan Virgilio menciptakan Bocca untuk mengetahui kecurangan pasangan suami isteri setelah isterinya sendiri curang dibelakangnya. Teori ini disokong kuat dengan penemuan beberapa dokumen abad ke-15 M yang dicatatkan oleh para penggembara dari Itali dan Jerman. Tetapi, dokumen tersebut diragui kesahihannya.

4. Dan yang terakhir, mereka menganggap ia hanyalah sebagai perhiasan air pancur sahaja. Dan mulut Bocca itu tempat di mana terpancurnya air.

Akhir kalam, daripada kesemua teori di atas, teori pertama yang paling dipercayai dan kesemua teori yang mengisahkan cerita legenda atau tahyul tersebut hanya sekadar halwa mulut dan telinga bagi para pendengar dari zaman ke zaman.

RUJUKAN:

1. Bocca Della Verita, Atlas Obscura.

2. Rome (Roman Buildings S. Maria in Cosmedin) oleh Amanda Claridge.

3. Art and History: Rome and the Vatican oleh Serena De Leonardis dan Stefano Masi.

4. History of the City of Rome in the Middle Ages oleh Ferdinand Gregorovius.


Berpakaian Budaya Di KLCC Merupakan Sebuah Kesalahan?

Tentang isu orang Sarawak yang berbaju kebudayaan dihalau keluar / dihalang masuk dari KLCC tu, saya cuma nak bagitahu yang ia bukan khusus untuk orang Sarawak sahaja.

Sahabat saya Tuan Johan Iskandar juga pernah diperlakukan sebegitu rupa semasa berbusana Melayu. Lihat screenshot daripada facebook beliau, yang menceritakan bahawa ketika beliau dalam pakaian Busana Melayu, pihak pengurusan KLCC turut menghalau beliau.

Saya memanjangkan kenyataan ini kerana:

1) Tak suka melihat isu ini dipolitikkan untuk melaga-lagakan orang di Semenanjung dengan Sarawak. Pengurusan KLCC tidak mewakili saya dan orang-orang di Semenanjung.

2) Something is definitely wrong jika berpakaian kebudayaan negara, tetapi dilarang memasuki salah satu mercu tanda negara sendiri.

Apa justifikasi pihak pengurusan KLCC tu tidaklah saya ketahui. Mungkin kena tunggu mereka beri penjelasan.

Seriously nak tahu apa yang tak kena dan kenapa tak dibenarkan..


Calon-Calon Keajaiban Dunia Yang Kelapan

Bagi
yang ingin melawat senarai Tujuh Keajaiban Dunia yang asal, sedikit berita
buruk: hanya satu saja yang masih wujud iaitu Piramid Agung Giza. Selebihnya
sama ada hilang ditelan zaman atau musnah akibat bencana alam. Selain Piramid
Agung Giza, Rumah Api Alexandria, Taman Tergantung Babylon, Patung Colossus di
Rhodes, Patung Zeus di Mount Olympia, Makam Halicarnassus dan Kuil Artemis di
Ephesus turut menyertai senarai yang dikumpul cendekiawan Yunani, Philo dari
Byzantium. Terdapat banyak tempat yang mendakwa ia juga merupakan keajaiban
dunia kelapan. Berikut beberapa tempat menarik yang membuat dakwaan ini:

1.
White and Pink Terrace, New Zealand.

Teres bersejarah yang terletak di dua tebing bertentangan Tasik Rotomahana, New Zealand ini pernah menjadi pembentukan kerak silika terbesar di dunia. Pada satu tebing, teresnya berwarna merah jambu sementara satu lagi tebing berwarna putih. Pada awal dekad 1880-an, teres-teres ini sentiasa dipromosikan sebagai destinasi pelancongan dan keajaiban dunia yang kelapan. Bagaimanapun, teres-teres ini hilang apabila ia ditutup dengan lava gunung berapi yang meletus pada tahun 1886. Pada tahun 2017, penyelidik-penyelidik mendakwa kedua-dua teres ini terselamat dalam Journal of the Royal Society of New Zealand dan ia hanya ditutup oleh lava yang telah sejuk. Tetapi pada tahun lepas, dalam jurnal sama, penyelidik-penyelidik ini mendapati teres putih musnah sama sekali dengan teres merah jambu telah ditolak ke dasar Tasik Rotomahana.

2.
Patung Terakota Makam Qin Shi Huang

Pada tahun 1974, sekumpulan pekerja di luar bandar Xian, Wilayah Shaanxi sedang melakukan penggalian sebuah perigi apabila mereka menjumpai salah satu daripada penemuan arkeologi terhebat: patung-patung terakota terdiri daripada patung tentera, kuda dan kereta berkuda abad ketiga SM yang dipercayai dihasilkan sebagai pengawal maharaja pertama China itu di alam barzakh. Sejak itu, sesetengah patung ini menjadi sebahagian daripada pameran-pameran muzium di seluruh dunia. Patung-patung ini dianggap menarik dari segi visual dan kehalusan pembuatannya berikutan ekspresi berbeza setiap askar yang dihasilkan oleh artisan. Ketinggian kemahiran artisan pada skala besar ini menyebabkan banyak laman berita dan pelancongan menggelarnya keajaiban dunia kelapan. 13 tahun selepas dijumpai, Pertubuhan Bangsa Bersatu untuk Pendidikan, Saintifik dan Kebudayaan (UNESCO) mengelaskan Makam Qin Shi Huang sebagai Tapak Warisan Dunia.

3.
Teres Padi Banaue, Filipina

Lebih 2,000 tahun lalu, orang Ifugao mengukir siri teres padi di Banaue, satu kawasan pergunungan di Luzon. Teres ini menyerupai bentuk tangga berkeluasan 4,000 kaki persegi dan merupakan sebahagian sistem pengairan yang digunakan orang Ifugao untuk menanam padi. Gelaran keajaiban dunia kelapan ini sudah diberi sejak tahun 1979 menerusi artikel lama The New York Times dan laman sesawang maklumat Filipina yang lama. Sebahagian daripada teres itu diklasifikasikan sebagai Tapak Warisan Dunia pada tahun 1995. Pada permulaan abad ke-21, tapak tersebut menjalani proses pemuliharaan bagi melindungi teres bersejarah itu dan seterusnya menjadi tumpuan tarikan pelancong.

4.
Borobudur

Borobudur merupakan kuil Buddha terbesar di dunia dan terletak di Jawa Tengah, Indonesia. Kuil yang dibina pada abad kesembilan Masihi semasa era Dinasti Sailendra, ia kemudiannya tertanam pada tahun 1000 berikutan peristiwa letusan gunung berapi. Kepentingannya juga semakin dilupakan apabila kerajaan-kerajaan Jawa menerima kehadiran Islam dan kemerosotan kerajaan Jawa beragama Hindu. Namun selepas ditemui semula pada awal abad ke-19, ia mula menarik perhatian ramai sehinggakan ada yang mengambil artifak di situ sebagai cenderamata. Untuk mengelak situasi ini dari berterusan, Borobudur mengalami proses pemuliharaan sebanyak dua kali iaitu 1907-1911 dan 1970-an – 1983. Sejak itu, ia dilabel oleh pelbagai media sebagai keajaiban dunia kelapan dan diiktiraf sebagai Tapak Warisan Dunia pada tahun 1991.

5.
Angkor Wat

Monumen
keagamaan terbesar di dunia ini dibina pada abad ke-12 Masihi atas arahan Raja
Khmer ketika itu, Raja Suryavarman II. Selain didedikasikan sebagai kuil Hindu
kepada Dewa Vishnu, ia juga berperanan sebagai tempat pemakaman baginda. Tetapi
selepas akhir abad ke-12, ia bertukar peranan sebagai kuil Buddha dan menjadi
mercu tanda Kemboja hari ini. Ia bukan saja diabadikan pada bendera kebangsaan
Kemboja tetapi turut diklasifikasikan sebagai Tapak Warisan Dunia pada tahun
1992.

6.
Citadelle Laferriere, Haiti

Citadelle Laferriere yang turut dikenali sebagai Citadelle Henri Christophe ini dibina di atas puncak kawasan pergunungan Bonnet a L’Eveque pada tahun 1820. Arahan pembinaan dikeluarkan pada tahun 1805, tahun sama revolusi kemerdekaan Haiti tercetus. Ini bagi membolehkan Haiti yang baru mencapai kemerdekaan mempunyai fasiliti pertahanan diperlukan untuk melawan ancaman penjajah lama mereka, Perancis sekiranya mereka cuba kembali menjajah Haiti. Citadel ini sudah menjadi tarikan pelancong sejak tahun 1930-an dan kebanyakan media dan laman pelancongan melabelnya sebagai keajaiban dunia kelapan. Ia juga menjadi Tapak Warisan Dunia oleh UNESCO pada tahun 1982.

7.
Empangan Aswan, Mesir

Tidak ramai tahu projek empangan ini yang juga projek kerjasama Mesir-Kesatuan Soviet ini dilabel sebagai keajaiban dunia kelapan oleh Nikita Khruschev selepas ia siap dibina pada tahun 1970. Projek ini bertujuan membantu Kaherah mengawal kitaran banjir tahunan Sungai Nil sekaligus memberi kesan positif kepada ekonomi terutama dari segi pertanian dan peluang pekerjaan. Namun, pembinaan empangan ini mengakibatkan kesuburan tanah di Delta Nil berkurangan, pemindahan penduduk ke tempat lebih tinggi dan kehilangan beberapa tapak arkeologi Mesir Purba berprofil tinggi seperti Kubu Buhen dan Tanah Perkuburan Fadrus.

RUJUKAN:

Little,
Becky. (2019). The Many Places Claiming to Be the ‘Eighth Wonder of the World’.
History. https://www.history.com/news/eighth-wonder-of-the-world-7-ancient-wonders


12 Fakta Menarik Mengenai Panda

1. Nama saintifik panda adalah “ailuropoda melanoleuca” yang bermaksud “binatang hitam putih berkaki kucing”. Ailuro (kucing), poda (kaki), melano (hitam), leuca (putih).

2. Purata ketinggian seekor panda dewasa adalah 1.2 meter sehingga 1.5 meter (4 – 5 kaki). Manakala berat seekor panda dewasa mampu mencecah 136 kilogram. Jangka hayat seekor panda adalah kira-kira 20 tahun sahaja.

3. Panda mengambil masa separuh hari (12 jam) hanya untuk makan sahaja.

4. Seekor panda mampu memanjat pinggiran gunung sehingga ke ketinggian 13,000 kaki.

5. Walaupun panda sering digambarkan sebagai haiwan yang tidak aktif, panda merupakan haiwan yang pandai berenang dan memanjat pokok.

6. Bayi panda yang baru lahir adalah berwarna putih keseluruhannya. Ia akan memperolehi tompokan hitam semasa proses tumbesarannya.

7. Masalah yang sering dihidapi oleh panda adalah kehilangan habitat akibat pertanian dan kehilangan sumber makanan kegemarannya.

8.Panda mempunyai sistem penghadaman haiwan karnivor walaupun panda lebih gemar memakan diet berunsurkan tumbuh-tumbuhan seperti buluh.

9. Panda mempunyai rahang yang kuat, gigi molar yang besar dan ‘ibu jari’ yang digunakan untuk memegang buluh ketika ia hendak makan.

10. Panda tidak menjalani proses hibernasi, sebaliknya ia turun ke kaki bukit untuk mendapatkan suhu sekeliling yang lebih panas ketika musim sejuk.

11. Hanya tinggal kira-kira 1,000 ekor panda yang hidup di hidupan liar manakala hanya terdapat 100 ekor panda yang berada didalam zoo sebagai langkah pemeliharaan. Selamatkan mereka.

12. Admin HE dikenali sebagai PANDA dalam kalangan kami.

(fakta gurauan)

Panda.

#AC


Raja Haji: Syahid Melawan Penjajah

Kedatangan lima orang putera Bugis bersaudara yang terkenal dari Sulawesi dan peranan mereka dalam menghangatkan iklim politik kerajaan-kerajaan Melayu di sekitar Semenanjung Tanah Melayu,Sumatera dan Kalimantan sekitar kurun ke 18 Masihi dahulu sememangnya adalah satu babak dalam sejarah tamadun Melayu yang sangat masyhur dan tidak mungkin boleh dilupakan begitu sahaja.

Perkahwinan opu-opu Bugis lima bersaudara tersebut dengan puteri-puteri tempatan telah melahirkan zuriat yang ramai di mana zuriat-zuriat dari benih campuran Melayu dan Bugis inilah yang kemudiannya menyambung semula legasi kekuasaan politik lima opu-opu Bugis bersaudara tersebut di Alam Melayu. Di Semenanjung Tanah Melayu atau lebih tepat lagi di dalam Kesultanan Johor,jawatan Yang Dipertuan Muda disandang oleh keturunan putera-putera Bugis tersebut sehingga menjadi jawatan eksklusif untuk keturunan mereka sahaja di dalam politik kerajaan Johor ketika itu, sebagai membalas jasa putera-putera Bugis tersebut yang dahulunya menolong Sultan Sulaiman Badrul Alam Shah (1722 – 1760) mendapatkan takhta Johor daripada Raja Kechil dari Siak.

Salah seorang Yang Dipertuan Muda Johor-Riau berketurunan Bugis yang cukup terkenal dalam sejarah ialah tak lain tak bukan ialah Raja Haji bin Opu Daeng Chelak (Yang Dipertuan Muda Johor-Riau IV). Beliau lebih terkenal dan dekat dalam sanubari orang Melayu sebagai salah seorang tokoh pahlawan berjiwa besar yang gugur syahid fisabilillah dalam mempertahankan maruah dan kedaulatan tamadun Melayu daripada diinjak-injak oleh penjajah Belanda ketika itu. Nama beliau sebaris dengan beberapa orang tokoh syuhada Alam Melayu terkenal yang lain seperti Tunku Muhammad Saad, Syeikh Abdussamad al Falembani dan Tok Janggut. Dalam penulisan mengenai Raja Haji karya almarhum Ustaz Wan Mohd Shaghir Abdullah yang dimuatkan dalam koleksi penulisan beliau mengenai ulama-ulama Nusantara, menobatkan Raja Haji bin Opu Daeng Chelak sebagai “pahlawan dunia Melayu yang terbesar atau teragung dan terhebat sesudah Laksamana Hang Tuah.”

Ayahanda kepada Raja Haji

Sebelum kita bersama-sama menyelusuri kehidupan dan perjuangan Raja Haji, mari kita kenal dulu akan bapanya dahulu iatu Opu Daeng Chelak bin Opu Daeng Rilaga. Opu Daeng Chelak (turut dikenali dengan nama Opu Daeng Pali) ialah anak keempat daripada lima Opu Bugis bersaudara tersebut. Selepas abangnya iatu Opu Daeng Marewah (Kelana Jaya Putera) mangkat pada 7 Ogos 1722, beliau terus dilantik menggantikan abangnya sebagai Yang Dipertuan Muda Johor-Riau yang kedua. Beliau terlibat mengetuai tentera Johor-Riau dalam Perang Pinang Sekayuk pada tahun 1728 Masihi dalam membantu adik beradiknya,Opu Daeng Menambun (pemerintah kerajaan Mempawah) dan Opu Daeng Kemasi (penguasa jajahan takluk kerajaan Sambas) menentang tentera Pangeran Dipati di Kalimantan ketika itu. Beliau juga terlibat dalam mempertahankan ibu negeri Johor di Kepulauan Riau daripada serangan tentera Siak serta dalam perang saudara di negeri Perak yang berlaku sekitar tahun 1740 hingga 1745 Masihi.

Opu Daeng Chelak akhirnya mangkat pada 19 Mei 1745 Masihi (17 Rabiulakhir 1158 Hijri). Beliau mangkat meninggalkan dua orang anak perempuan gahara dengan isterinya yang bernama Tengku Mandak iatu Tengku Putih dan Tengku Hitam. Beliau juga meninggalkan dua orang anak lelaki yang bernama Raja Lumu dan Raja Haji,di mana kedua dua anak lelaki ini serta keturunan dan anak cucu mereka bakal mewarisi dan menyambung legasi politik yang ditinggalkan oleh bapa mereka di bumi Melayu ini.

Raja Haji sebagai anak lelaki kepada Opu Daeng Chelak masih terlalu muda untuk menggantikan almarhum ayahandanya sebagai Yang Dipertuan Muda ketika itu maka Sultan Sulaiman Badrul Alam Shah melantik sepupu Raja Haji sendiri yang lebih tua iatu Opu Daeng Kemboja bin Opu Daeng Parani sebagai Yang Dipertuan Muda Johor-Riau yang ketiga. Opu Daeng Kemboja pula kemudiannya melantik Raja Haji sebagai timbalan dan wakil kepada Yang Dipertuan Muda atau ketika itu digelar sebagai “Engku Kelana”.

Raja Haji Sebagai Engku Kelana

Pada masa Raja Haji menjawat jawatan Engku Kelana pada awalnya, beliau dikatakan telah mempunyai konflik dengan sultan Terengganu yang juga merupakan sepupu Sultan Sulaiman Badrul Alam Shah sendiri iatu Sultan Mansur Riayat Shah I (1733 – 1794 M) atau digelar sebagai Tun Dalam di Riau ketika itu. Raja Terengganu yang berjiwa muda tersebut tidak senang dengan penguasaan orang Bugis yang dilihat terlalu besar dalam politik kerajaan Johor ketika itu. Baginda dikatakan telah mendalangi beberapa kes kekacauan di Riau dan menimbulkan api permusuhan dan perpecahan antara orang Melayu tempatan dengan orang Bugis. Keadaan di dalam Riau dilihat tidak aman dan penuh kacau bilau oleh Opu Daeng Kemboja yang bimbang akan perpecahan dan kekacauan yang berlaku mungkin boleh melanggar sumpah setia yang pernah dibuat di antara Melayu dan Bugis dahulu.

Raja Haji ditugaskan oleh Yang Dipertuan Muda Opu Daeng Kemboja untuk menjaga dan memantau keadaan di dalam negeri Riau buat sementara waktu apabila beliau ingin berlayar menuju ke Linggi (kini terletak di Negeri Sembilan). Apabila Tun Dalam berpakat dengan sebuah kapal Belanda untuk membawa keluar Raja Haji dari Riau, Raja Haji sendiri sangat marah apabila beliau mengetahui rancangan sultan Terengganu itu lalu mengumpulkan tenteranya untuk bertarung dengan tentera Tun Dalam. Mujur tindakan kedua-dua pihak ini berjaya dihentikan oleh baginda Sultan Sulaiman sendiri dan putera baginda, Raja di Baruh Tengku Abdul Jalil.

Tun Dalam masih tidak berpuas hati lalu cuba meminta bantuan Belanda di Melaka untuk menangkap Raja Haji serta menyerang Opu Daeng Kemboja di Linggi. Raja Haji yang ketika itu sedang berada di Tanjung Keling sempat diselamatkan oleh abangnya, Raja Lumu yang berkayuh perahu dari Selangor selepas diarahkan oleh Opu Daeng Kemboja yang mengetahui rancangan Tun Dalam itu.

Tidak lama kemudian iatu pada tarikh 23 Julai 1756 Masihi, dua puluh buah kapal perang Belanda dari Melaka (ada sumber mengatakan sebanyak tujuh buah kapal Belanda) datang menyerang Linggi. Opu Daeng Kemboja kalah teruk dan terpaksa berundur ke Rembau manakala Raja Haji pula cedera di lutut terkena sangkar senapang dalam satu pertempuran dengan tentera Belanda sehingga tidak mampu berdiri dan akhirnya diusung keluar dari medan perang.

Dari Rembau, Opu Daeng Kemboja dan tentera Bugisnya mengumpul kekuatan dan mendapat bantuan daripada Selangor serta Batu Bahara (terletak di Sumatera Timur) lalu melancarkan serangan balas ke atas Melaka melalui pedalaman bermula pada tarikh 2 November 1756 Masihi. Kubu-kubu dibina di Kelebang manakala serangan bertali arus dikatakan dibuat oleh tentera Opu Daeng Kemboja ke atas Tengkera, Peringgit, Bukit Cina (Bukit Gedung) hingga Semabuk. Sebelum Yang Dipertuan Muda Opu Daeng Kemboja memulakan serangan kedua ke atas Peringgit, Belanda meminta perdamaian maka serangan pun dihentikan menjelang tahun 1758.

Opu Daeng Kemboja kemudiannya menetap di Pedas dan di sana, beliau mengahwinkan Raja Haji dengan anak perempuannya yang bernama Raja Perak. Dari perkahwinan antara Raja Haji dengan Raja Perak binti Opu Daeng Kemboja ini melahirkan seorang puteri gahara bernama Raja Hamidah atau lebih dikenali dengan nama Engku Puteri Raja Hamidah dalam sejarah. Raja Haji selepas itu berlayar ke Asahan dan membeli sebuah kapal selub di sana. Kapal itu ditutuhkan lalu ditukarkan menjadi sebuah penjajab perang yang cantik diukir yang beliau namakan sebagai “Bulang Linggi”.

Ketika Raja Haji berlayar ke Riau dengan kapal Bulang Linggi itu, Tun Dalam (Sultan Mansur Riayat Shah I) serta para pengikut baginda sudah lama berlayar keluar dari Riau dan kembali semula ke negeri Terengganu,setelah empat belas tahun raja Terengganu tersebut bersemayam di Riau dari tahun 1745 hingga tahun 1759. Setelah tiba di Riau, Raja Haji bersama sama dengan Raja Lumu dan Raja di Baruh Tengku Abdul Jalil dititahkan oleh baginda Sultan Sulaiman supaya pergi menjemput Opu Daeng Kemboja supaya balik semula ke Riau.

Kepahlawanan Raja Haji di serata Alam Melayu

Berbeza dengan pahlawan-pahlawan alam Melayu yang lain dalam sejarah, kisah perjuangan dan kepahlawanan Raja Haji bukan sekadar terbatas di sekitar wilayah Empayar Johor-Riau sahaja,malah beliau juga telah menunjukkan kepahlawanan beliau di banyak tempat dan kerajaan di serata alam Melayu ketika itu. Pengembaraan Raja Haji pernah mencecah sehingga ke utara Semenanjung, Sumatera dan Kalimantan. Ingin penulis sendiri menceritakan dengan terperinci kisah perjuangan Raja Haji di banyak tempat di sekitar kepulauan Melayu dalam artikel ini tetapi penulis hanya menceritakan secara ringkas sahaja. Mungkin penceritaan yang lebih terperinci akan dimuatkan dalam penulisan yang lain pada masa akan datang.

Di samping pernah terlibat dalam percubaan mempertahankan Linggi dari serangan tentera Belanda pada tahun 1756 Masihi, beliau juga terlibat dalam serangan ke atas Kesultanan Kedah di utara semenanjung sekitar tahun 1770, sehinggakan Sultan Muhammad Jiwa II sendiri dikatakan terpaksa meninggalkan Alor Setar dan berundur ke Kota Kayang (Perlis kini). Raja Haji juga dikatakan pernah mengembara sehingga ke Sumatera di mana beliau dikahwinkan dengan seorang puteri sultan Jambi yang bernama Ratu Mas Deva serta dikurniakan gelaran “Pangeran Suta Wijaya” oleh kesultanan Jambi ketika itu.

Beliau kemudiannya terlibat dalam perang di bumi Kalimantan dengan membantu Pangeran Syarif Abdul Rahman al-Qadrie menentang kerajaan Sanggau bermula dari tarikh 24 Februari 1778 (26 Muharram 1192 H) sehinggalah Sanggau tewas pada tarikh 11 Mac 1778 (11 Safar 1192 H). Raja Haji selepas perang tersebut menabalkan Pangeran Syarif Abdul Rahman al Qadrie sebagai pemerintah pertama Kesultanan Pontianak pada tarikh 1 September 1778 (8 Syaaban 1192 H). Dalam peristiwa ini,Raja Haji bertindak menolong dan membantu Syarif Abdul Rahman al Qadrie ialah atas sebab hubungan kekeluargaan di mana Syarif Abdul Rahman al Qadrie berkahwin dengan Utin Candera Midi binti Opu Daeng Menambun yang juga merupakan sepupu kepada Raja Haji sendiri.

Raja Haji Menjadi Yang Dipertuan Muda

Raja Haji dilantik sebagai Yang Dipertuan Muda Empayar Johor-Riau yang keempat selepas Opu Daeng Kemboja mangkat sekitar tahun 1777 Masihi ketika berusia sekitar 80 tahun (dan kemudiannya masyhur digelar sebagai Marhum Janggut selepas ketiadaannya). Pada tahun-tahun awal pemerintahan Raja Haji sebagai Yang Dipertuan Muda, pelabuhan Riau semakin makmur dikunjungi oleh para pedagang dari China, Siam, Timur Tengah dan tempat lain di serata Kepulauan Melayu terutamanya dari pulau Jawa. Pada masa itu, telah berkuasa dua orang putera Opu Daeng Chelak di dua negeri Melayu yang berbeza iatu Raja Haji menjadi Yang Dipertuan Muda Empayar Johor-Riau manakala Raja Lumu pula mengasaskan kesultanan Selangor dan menjadi Sultan Selangor yang pertama dengan memakai gelaran Sultan Salihuddin Shah (1742–1778 M).

Namun keadaan aman ini tidak lama apabila pada tahun 1782, Raja Haji dan tentera Riau berperang dengan penjajah Belanda di Melaka. Dikatakan perang tercetus apabila Belanda menyerang dan merampas kapal Betsy milik pedagang Inggeris yang membawa hasil muatan candu di perairan Riau berdekatan dengan Pulau Bayan.

Sebelum ini, Raja Haji dikatakan telah membuat perjanjian dengan Belanda di mana Riau tidak akan memberi kebenaran kepada kapal Inggeris untuk berlabuh di Riau dan mana-mana kapal milik musuh Belanda yang dirampas maka sebahagian daripada hasil rampasan itu turut diberi kepada Raja Haji sendiri, di saat Belanda ketika itu sedang bermusuh dengan Great Britain.

Kapal Betsy tersebut dirampas oleh tentera Belanda di perairan Riau namun Belanda tidak memberi sebahagian daripada hasil rampasan tersebut kepada Raja Haji menjadikan putera Bugis tersebut murka dengan tindakan Belanda itu. Kedua-dua pihak gagal mencapai kata sepakat sehingga akhirnya gabenor Belanda di Melaka ketika itu iatu Pieter Gerardus de Bruijn (1775 – 1788) memutuskan untuk menyerang Riau dan menghalang kapal-kapal dagang dari masuk ke pelabuhannya.

Pada tahun 1783, maka berlakulah perang di antara tentera Riau yang berkubu di Tanjung Pinang, Teluk Keriting dan Pulau Penyengat menentang tentera Belanda yang datang dari Melaka menyerang Riau itu. Dalam perang tersebut dikatakan bahawa Raja Haji sendiri berkayuh perahu untuk menyerang kapal ghurab Snelheld milik Belanda pada tanggal 23 Jun 1783.

Perang berlangsung sehingga akhir bulan Januari 1874 Masihi apabila gabenor de Bruijn sendiri memanggil pulang armadanya di Riau untuk balik semula ke Melaka.

Namun serangan Belanda ke atas Riau ini memberi dorongan kepada anak saudara kepada Raja Haji sendiri iatu Sultan Ibrahim Shah (1778–1826 M), Sultan Selangor yang kedua untuk menyerang Belanda di Melaka melalui jalan darat. Penceritaan lanjut mengenai Sultan Ibrahim Shah dan perjuangan baginda dan tentera Selangor menentang penjajahan Belanda akan diceritakan dalam artikel yang akan datang, in sha Allah.

Tentera Selangor mendapat bantuan daripada penduduk Rembau dan Pedas dan kemudiannya pada tanggal 14 Januari 1784 Masihi, mereka bergerak membuat kubu di Batang Tiga (kini terletak dalam negeri Melaka, berdekatan dengan Tanjung Keling dan Klebang Besar). Raja Haji demi mengharapkan pahala jihad fisabilillah menentang Belanda, kemudiannya tekad menyertai perang tersebut dengan mengetuai tenteranya sendiri ke Melaka lalu membina kubu di Teluk Ketapang (kini dikenali sebagai Telok Mas di Melaka) pada 13 Februari 1784 Masihi.

Perang besar pun terjadi dengan Sultan Ibrahim Shah dan tentera Melayu Selangor menyerang Melaka melalui kubu mereka di Batang Tiga manakala Raja Haji dan tentera Bugis dari Riau pula menyerang Melaka melalui kubu beliau di Teluk Ketapang. Pertempuran yang sengit terjadi di antara tentera Melayu-Bugis dan tentera Belanda di bumi Melaka pada tahun 1784 tersebut. Perang ini sangat berjaya sehinggakan Raja Haji dan pasukan tentera beliau berjaya menawan banyak tempat di sekeliling kota Melaka menjadikan kedudukan Belanda terkepung di kota Melaka ibarat telur di hujung tanduk. Gabenor Pieter Gerardus de Bruijn yang gelisah dengan kepungan kuasa Melayu-Bugis ke atas Melaka dari dua arah yang berlainan itu cuba meminta bantuan daripada kerajaan-kerajaan Melayu lain seperti Kedah, Perak, Terengganu dan Siak namun gagal.

Gugurnya Seorang Pahlawan yang Agung

“Maka di dalam hal itu tiada juga mensia-siakan wiridnya dan tiadalah ia berhenti membaca selawat Dala’il al Khayrat dan tiadalah lepas daripada tangannya di dalam hal itu. Maka pada malam Jumaat tiada juga ia berhenti maulud al Nabi Muhammad sallallahu ‘alaihi wassalam sebagaimana kedudukan orang yang tiada di dalam kesusahan demikian adanya.”

Pada satu malam nan hening pada pertengahan tahun 1784 di Teluk Ketapang berhampiran Melaka, Raja Haji di kubu tentera milik beliau sedang khusyuk sekali membaca selawat-selawat dan doa-doa khas dari dalam kitab Dala’il al Khayrat, yang merupakan sebuah kitab memuatkan himpunan selawat dan doa khas dan dikarang oleh seorang ulama’ Sufi dari Maghribi iatu Imam Muhammad Sulaiman al-Jazuli (meninggal dunia pada tahun 1465). Ditakdirkan Allah pada masa itu juga, satu pasukan tentera Belanda menyusup masuk dan menyerang kubu beliau di Teluk Ketapang.

Tentera Belanda pada masa itu menjadi lebih bersemangat untuk memperhebatkan serangan selepas tibanya pasukan bantuan daripada Gabenor Jeneral Belanda di Betawi iatu enam buah kapal besar yang diketuai oleh Jacob Pieter van Braam pada akhir bulan Mei. Jacob Pieter van Braam kemudiannya mengarahkan pasukan tentera dan armada kapal Belanda yang baru sampai dari Betawi itu untuk menyerang dan membedil kubu Raja Haji di Teluk Ketapang pada awal bulan Jun pada tahun yang sama.

Menurut Tuhfat al Nafis, ketika tentera Belanda telah memulakan serangan serta mengepung kubu milik Raja Haji di situ, tentera Bugis mempamerkan semangat keberanian dan kesungguhan mereka melawan dan mempertahankan kubu tersebut walaupun ramai di kalangan mereka akhirnya gugur. Arung Lenga yang merupakan salah seorang menantu Raja Haji pergi menyerang tentera Belanda tersebut dengan menunggang kuda namun akhirnya turut terbunuh diikuti oleh beberapa panglima Bugis yang lain seperti Daeng Saliking dan Haji Ahmad.

Kejadian berdarah yang berlaku pada tanggal 18 Jun 1784 Masihi ini berakhir apabila dalam suasana kelam kabut itu, dada Raja Haji terkena tembakan peluru senapang laras Belanda lalu rebah dan gugur syahid di situ juga. Diceritakan saat-saat terakhir hidup pahlawan agung ini dalam Tuhfat al Nafis seperti berikut ;

“Maka Yang Dipertuan Muda Raja Haji pun bangkit menghunuskan badiknya sebelah tangan memegang kitab Dala’il al Khayrat. Maka dipeluk oleh beberapa orang maka di dalam tengah tengah hal yang demikian itu maka Yang Dipertuan Muda Raja Haji pun kenalah peluru baris senapang. Maka baginda pun rebahlah lalu mangkat syahidlah ia qalu inalillahi waina ilaihi rajiun…”

Pada keesokan harinya, berita terbunuhnya Raja Haji disambut dengan gembira oleh gabenor Belanda di Melaka,Pieter Gerardus de Bruijn yang mengarahkan orang bawahannya pergi ke Teluk Ketapang untuk mengucapkan tahniah kepada Pieter Jacob van Braam yang dianggap berjaya menghapuskan penentangan Raja Haji itu. Gabenor tersebut turut mengarahkan untuk melepaskan tembakan meriam-meriam di sekeliling kota Melaka sebanyak 21 das tembakan selepas matahari terbit bagi meraikan kemenangan mereka itu. Jenazah Raja Haji dikatakan dibawa ke Melaka dan diuruskan oleh orang-orang Melayu di Melaka yang turut bersedih dengan pemergian pahlawan Melayu-Bugis berjiwa besar itu lalu dikebumikan di kaki bukit St.Paul di Melaka.

Jenazah almarhum Raja Haji tidak lama dikebumikan di Melaka sebelum akhirnya jenazah tersebut dituntut oleh waris-waris almarhum untuk dibawa pulang ke Riau lalu dimakamkan dengan penuh adat istiadat di Pulau Penyengat Indera Sakti di Riau sehingga kini. Makam beliau di sana kekal dikunjungi dan diziarahi oleh orang ramai samada dari Riau sendiri atau dari segenap pelusuk alam Melayu termasuklah juga dari Malaysia. Beliau kemudiannya masyhur dengan gelaran “Marhum Mangkat di Teluk Ketapang” oleh generasi selepasnya.

Kematian Raja Haji menambahkan lagi dendam orang Melayu-Bugis terhadap Belanda, yang kemudiannya menyerang Selangor untuk membalas dendam atas tindakan Sultan Ibrahim yang menyerang Melaka sebelum itu. Jasa beliau sebagai seorang negarawan agung yang membangunkan Riau menjadi pusat perdagangan terkenal, pahlawan gagah berani yang menjelajah hampir seluruh Alam Melayu dan menentang Belanda tidak akan dilupai dengan sebegitu mudah. Selepas pembentukan negara-negara moden di Alam Melayu seperti Indonesia, Malaysia dan Brunei Darussalam, jasa beliau dalam menentang penjajahan Belanda masih dihargai dan diceritakan keberanian almarhum sebagai iktibar dan pendorong semangat kepada generasi anak bangsa di saat zaman perkembangan pesat teknologi yang penuh dengan cabaran ini.

Almarhum Raja Haji asy-Syahid Fisabilillah Marhum Teluk Ketapang ibni Opu Daeng Chelak dinobatkan sebagai salah seorang daripada Pahlawan Nasional Indonesia oleh kerajaan Republik Indonesia berkuatkuasa pada tarikh 11 Ogos 1997. Nama beliau turut diabadikan menjadi nama lapangan terbang (bandar udara dalam bahasa Indonesia) utama di Tanjung Pinang, pulau Riau dengan nama Bandar Udara Internasional Raja Haji Fisabilillah. Malah di Malaysia juga, sebuah masjid utama di bandar Cyberjaya yang bercirikan seni bina moden futuristik dinamakan sebagai Masjid Raja Haji Fisabilillah. Masjid tersebut menjadi mercu tanda utama dan daya penarik pengunjung ke Cyberjaya sejak tahun 2015 lagi, selain menjadi pusat perkembangan syiar Islam di bandar moden tersebut.

Al Fatihah, semoga Allah mencucuri rahmat ke atas roh almarhum Raja Haji Fisabilillah dan menempatkan beliau ke dalam golongan syuhada yang berbakti di jalanNya. Amin.

RUJUKAN:

1. Raja Ali Haji (dikaji oleh Virginia Matheson Hooker), Tuhfat Al Nafis,Yayasan Karyawan dan Dewan Bahasa dan Pustaka, 1998

2. Raja Ali Haji ibn Ahmad (translation by Virginia Matheson and Barbara Watson Andaya), The Precious Gift (Tuhfat al Nafis), Oxford University Press Kuala Lumpur, 1982.

3. Journal of the Straits Branch of the Royal Asiatic Society (JSBRAS) No.22 December 1890 m.s 178 – 224


Peta Waldseemuller: Bagaimana Amerika Mendapat Namanya

500 tahun lepas, ada satu buku kecil yang mengandungi halaman sebanyak 103 muka surat dan ditulis dalam Bahasa Latin. Buku yang diberi nama Cosmographiae Introductio (Pengenalan Kosmografi) yang dicetak di sebuah bandar kecil Perancis bernama St-Die-des-Vosges ini nampak kurang penting tetapi ia sebenarnya menamatkan terus perdebatan yang berlarutan berkenaan ini: siapa sebenarnya yang sampai ke Amerika?

Penulis-penulis buku ini terdiri daripada sekumpulan ahli kemanusiaan yang diketuai ketua gereja bandar berkenaan, Walter Lud. Lud amat meminati bidang kosmografi iaitu kajian bumi dan tempatnya dalam alam semesta. Justeru, beliau mahu menghasilkan imej sebuah peta yang menggabungkan maklumat dari tamadun-tamadun awal seperti Yunani dan Rom dan ekspedisi pelayaran yang digerakkan negara-negara Eropah ketika itu.

Untuk menjayakan usaha ini, Lud mendapatkan bantuan kewangan daripada Duke of Lorraine, Rene II untuk menubuhkan sebuah tempat pencetak bernama Gymnasium Vosagense dan merekrut ahli-ahli kemanusiaan seperti Martin Waldseemuller dan Matthias Ringman. Ringman juga bertanggungjawab mengetuai penulisan buku Pengenalan Kosmografi yang dicetak bersama peta yang disediakan oleh Waldseemuller.

Apa yang dilakukan Waldseemuller dan Ringman bukanlah atas dasar material tetapi atas dasar ilmu. Dan pemilihan bandar St-Die-des-Vosges ini amat signifikan kerana ia amat hampir dengan bandar Strasbourg (Perancis), Basel (Switzerland) dan Freiburg (Jerman).

Untuk pengetahuan para pembaca, pada ketika itu, ketiga-tiga bandar ini merupakan lokasi percetakan dokumen dilakukan dan dari situ, mudah untuk kumpulan seperti Lud menyebarkan maklumat mereka kepada orang awam. Menurut Toby Lester, penulis buku The Fourth Part of the World: The Race to The Ends of the Earth, and the Epic Story of the Map That Gave America Its Name, ia amat bersesuaian bagi kumpulan Lud memproses semua maklumat yang diraih dari ekspedisi pelayaran yang digerakkan oleh Sepanyol dan Portugal.

Dan terima kasih kepada semua maklumat yang dikumpul ini, ia membolehkan Waldseemuller melakar peta dunia baru dan ia menjadi sebahagian daripada buku Pengenalan Kosmografi. Peta ini diambil dari beberapa sumber seperti surat peneroka Itali Amerigo Vespucci, hasil kerja Claudius Ptolemy dan carta-carta pelayaran yang dibuat Vespucci dan Christopher Columbus.

Jika anda perasan tentang kedua-dua individu ini, wujud pertelingkahan siapa sebenarnya yang menemui benua tersebut. Dan walaupun Waldseemuller menyatakan logik memilih nama pertama Vespucci untuk nama America memandangkan nama-nama benua lain diberi nama perempuan dalam Bahasa Latin, ia masih mengundang rasa tidak puas hati untuk beberapa abad berikutnya. Biarawan Sepanyol abad ke-16, Bartolome de la Casas menganggap peta Waldseemuller satu penghinaan kepada Columbus sementara penulis Amerika Syarikat, Washington Irvine menganggap surat Vespucci satu cubaan nakal untuk mencuri kejayaan pesaingnya itu.

Semua maklum empat ekspedisi pelayaran Columbus bermula pada tahun 1492 di mana pada pelayaran pertamanya, beliau menemui pulau-pulau Carribean. Amerika hanya ditemui menerusi pelayaran ketiganya pada tahun 1498. Sebaliknya, Vespucci menggambarkan empat siri pelayarannya dari tahun 1497 hingga 1504 menerusi satu surat kepada majikan Lud, Duke Rene II di mana beliau sudah sampai ke situ setahun sebelum Columbus tiba. Surat itu turut disalin semula dalam buku Pengenalan Kosmografi dan dijadikan bukti bagaimana nama Amerika itu diambil.

Tetapi isu nama Amerika hanyalah sekelumit daripada persoalan yang lebih besar: bagaimana dua penulis ini mengetahui benua baru ini dikelilingi air? Ini kerana rekod berkenaan Amerika dikelilingi oleh laut hanya direkodkan pada tahun 1513 berdasarkan pemerhatian Vasco Nunez de Balboa yang melihat Lautan Pasifik buat kali pertama dari puncak sebuah gunung di Panama.

Dan selepas ekspedisi pelayaran Ferdinand Magellan yang mengelilingi dunia sehingga mengelilingi Amerika Selatan dan berlayar ke Lautan Pasifik pada tahun 1520, barulah orang-orang Eropah mengetahui kedudukan sebenar Dunia Baru. Di sinilah, surat Vespucci sekali lagi memainkan peranan. Dalam suratnya yang bertajuk Mundus Novus atau Dunia Baru, beliau menulis, “Tidak lama dahulu, saya telah menulis kepada kamu secara terperinci tentang kepulangan saya dari wilayah-wilayah baru yang patut dipanggil dunia baru.

Ini kerana nenek moyang kita langsung tiada pengetahuan berkenaan mereka dan ini sesuatu yang baru bagi yang mendengar tentang mereka. Sesungguhnya, ia melangkaui pandangan orang-orang terdahulu bahawasanya tiada benua di selatan Khatulistiwa. Tetapi saya telah menemui sebuah benua di wilayah-wilayah selatan di mana ia didiami oleh ramai orang dan banyak haiwan melebihi kita di Eropah, Asia dan Afrika.”

Dalam satu surat lain yang dikatakan ditulis oleh Vespucci, beliau mendakwa benua itu terikat dengan timur benua Asia, satu kenyataan yang disanggah oleh Ringman dan Waldseemuller. Ini kerana hasil kajian teliti kedua-duanya mendapati ianya bukan sebahagian daripada benua Asia tetapi bahagian dunia yang keempat dan terbaru.

Pada April 1507, peta baru yang dihasil Waldseemuller mula dicetak dan menghasilkan sebanyak seribu cetakan. Bagi kebanyakan orang Eropah yang arif dengan geografi, peta baru ini dilihat sama saja seperti peta lain. Benua Eropah dan Afrika Utara diambil dari maklumat Ptolemy, sub-Sahara Afrika diambil dari carta pelayaran Portugis dan Asia diambil dari maklumat Ptolemy dan Marco Polo. Tetapi pada benua baru ini, bentuknya agak asing bagi mereka dan untuk kali pertama, mereka diperkenalkan dengan Amerika.

Satu lagi fakta menarik berkenaan nama Amerika ialah ia sepatutnya dinamakan Amerigen oleh Ringman. Ini sebenarnya sebahagian daripada permainan perkataan ahli kemanusiaan Jerman itu yang menggabungkan nama pertama Vespucci dengan perkataan Yunani gen yang membawa maksud bumi, dan secara tidak langsung membawa makna tanah Amerigo.

Tetapi maksud Amerigen sebenarnya lebih daripada itu. Gen juga bermaksud kelahiran dalam Bahasa Yunani sementara ameros bermaksud baru, sekaligus membolehkan kita membacanya sebagai tanah Amerigo tetapi juga kelahiran baru. Nama itu juga boleh dikaitkan dengan meros yang bermaksud tempat. Justeru bila kita membaca Amerigen, kita sebenarnya membaca satu frasa berbunyi A-meri-gen yang bermaksud tanah yang tiada tempat untuk menggambarkan benua baru yang tidak diketahui dalam dunia geografi.

Salinan Waldseemuller dan buku karangan Ringman itu mendapat sambutan di Eropah dan mula muncul di universiti-universiti terkemuk Jerman selepas tahun 1507. Salinan dan lakaran peta berkenaan yang dibuat pelajar dan pensyarah dari serata tempat bermula di Cologne hinggalah ke Vienna. Buku Pengenalan Kosmografi itu dicetak beberapa kali dan mendapat sambutan berikutan surat Vespucci. Tetapi apa pula kisah pelayar Itali itu dan Columbus selepas pengenalan buku itu pada tahun 1507?

Vespucci berkemungkinan tidak mengetahui impak tulisannya itu kerana buku berkenaan tidak pernah sampai ke Iberia sebelum menghembuskan nafas terakhir pada tahun 1512 di Seville, Sepanyol. Bagi Columbus pula, buku berkenaan berjaya dimiliki warisnya, Ferdinand pada tahun 1539 dan bagi kerajaan Sepanyol, surat Vespucci dianggap cubaan merampas kejayaan Columbus.

Untuk dua abad berikutnya, Sepanyol enggan meletakkan nama Amerika pada peta rasmi dan dokumen mereka. Tetapi itu tidak menghalang ahli kartografi terkenal, Gerardus Mercator yang memutuskan seluruh Dunia Baru dan bukannya bahagian selatan saja patut dilabel. Petanya yang dilakar pada tahun 1538 memperkenalkan kita kepada dua benua baru yang kita kenali hari ini, Amerika Utara dan Amerika Selatan.

Untuk beberapa abad berikutnya, peta Waldseemuller semakin dilupakan dan ini mendorong ramai melancarkan usaha mencari peta yang dianggap berharga dari segi sejarah dan sumbangannya kepada dunia geografi. Dan ianya ditemui secara tidak sengaja pada musim panas 1901 oleh seorang profesor sejarah dan geografi dari sekolah berasrama Jesuit di Feldkrich, Austria, Father Joseph Fischer. Pada masa lapangnya, beliau suka mengunjungi perpustakaan awam dan peribadi Eropah untuk mencari peta-peta lama yang menunjukkan bukti pelayaran awal orang-orang Norse ke Amerika. Pada satu hari, Fischer mendapat maklumat wujud koleksi peta lama di Istana Wolfegg di mana salah satunya merupakan peta abad ke-16 yang menggambarkan Greenland secara unik.

Selepas tiba di bandar kecil Wolfegg pada 15 Julai, Fischer berjaya mendapatkan peta yang dimahukannya lalu memutuskan memeriksa keseluruhan koleksi peta dan buku lama yang terdapat di istana berkenaan. Dan pada hari ketiga bersamaan 17 Julai 1901, beliau membuat satu penemuan yang mengejutkan. Fischer menemui sebuah folio hasil karya cendekiawan Jerman terkenal, Johannes Schoner di mana di dalamnya wujud pelbagai dokumen yang tidak disangka-sangka. Dalam folio berkenaan mengandungi carta bintang yang dilukis Albrecht Durer dan peta Waldseemuller dengan potret Ptolemy dan Vespucci pada bahagian atas peta sebagai bukti. Beliau segera menyampaikan penemuannya itu kepada ahli geografi terkenal dari Innsbruck, Franz Ritter von Wieser dan kedua-duanya mula mengkaji kesahihan dokumen berkenaan. Pada musim luruh 1901, kedua-duanya mendedahkan berita tersebut kepada orang ramai dan ramai menyambut berita tersebut dengan gembira.

Enam tahun selepas itu, bersempena ulangtahun ke-400 peta berkenaan, seorang penjual buku berpangkalan di London bernama Henry Newton Stevens Jr mendapatkan hak menjual peta Waldseemuller bersama semua peta yang dihasilkan ahli kartografi Jerman itu termasuk peta Carta Merina dengan harga $300,000 atau tujuh juta dolar mengikut nilai semasa hari ini. Tetapi tawaran berkenaan tidak mendapat sambutan dan selepas dunia menyaksikan dua siri perang dunia dan satu perang dingin, minat terhadap peta berkenaan kembali pudar.

Tetapi semua itu berubah pada tahun 2003 apabila Perpustakaan Kongres berjaya mendapatkan peta itu dengan harga $10 juta selepas mengadakan rundingan dengan kerajaan Jerman dan pemilik Istana Wolfegg selama bertahun-tahun. Dan pada 30 April 2007, hampir 500 tahun selepas dibikin, Cancelor Jerman Angela Merkel memindahkan secara rasmi peta berkenaan kepada Amerika Syarikat. Dan pada Disember tahun sama, Perpustakaan Kongres menjadikan ia sebagai pameran tetap di Jefferson Building dengan menjadikan ia tarikan utama pameran ‘Meneroka Era Awal Amerika’.

SUMBER


5.7 juta Orang Sudah Dan Sedang Menangis Kerana Covid-19

Selama 30 tahun sekurang-kurangnya industri sains dan perubatan dipandang maju. Satu demi satu peny4kit yang datang dibendung dan diuruskan dengan sempurna.

Namun bermula 1 Disember 2019, semuanya berubah. 7 bulan kemudian, angka kem4tian angkara koronavirus yang begitu halus sehingga tidak boleh dilihat dengan mata kasar telah meragut 602,757 ny4wa daripada muka bumi ini.

Pandangan tinggi terhadap industri sains dan perubatan ibaratkan dihentam daripada belakang.

Namun sejarah membuktikan bahawa kegemilangan sains berputik daripada dugaan yang besar.

Cara hidup manusia sentiasa berubah selepas menghadapi kesukaran. Motif pep3r4ngan mendidik manusia untuk naikkan benteng dan tembok tinggi.

Jika dulu musuh ialah manusia sendiri (benteng pertahanan), sekarang musuh ialah air pula (benteng persisiran).

Namun proses menghadapi sesuatu kesukaran itu kadangkala memakan masa sangat lama. Rom Timur tidak bangkit terus selepas kehilangan Konstantinopel.

Dan koronavirus pula ialah dugaan moden, berlaku disebabkan bukan saja gaya pemakanan eksotik di China – sebaliknya kerana kerajaan-kerajaan dunia yang terlalu selesa dengan keselesaan.

Hasilnya, koronavirus memberikan kesan berangkaian terhadap orang ramai.

Rata-ratanya m4ngsa meninggal dunia pun terdiri daripada golongan susah yang tidak berpengetahuan ataupun berkemampuan untuk melaksanakan penjarakan sosial dan pembersihan diri (tidak mampu beli topeng misalnya).

Jutaan Dijangka Terheret Ke Kancah Kemiskinan

Bagi setiap orang yang gvgur angkara koronavirus, sembilan dalam kalangan keluarga mereka dianggarkan meratapi pemergian.

Itulah kajian yang diterbitkan oleh Profesor Ashton Verdery daripada Institut Penyelidikan Populasi dan Institut Sains Data dan Komputer.

Verdery menggunakan konteks Amerika Syarikat untuk memahami impak emosi dalam badaian koronavirus. Menurutnya, jika virus membvnuh 190,000 orang, 1.7 juta lagi akan terkesan akibat kehilangan saudara.

Angka ini wajar digunakan untuk mewakili seluruh dunia. Manusia diciptakan dalam bentuk sama.

Ibu bapa disayangi anak-anak. Datuk nenek disayangi cucu. Abang disayangi adik. Adik disayangi kakak. Sepupu disayangi sepupu. Dan sebagainya, juga sebaliknya.

Belum dikira lagi sahabat-sahabat andai dan kenalan-kenalan rapat. Kehilangan seseorang boleh memberikan kesan terhadap sebuah komuniti pun.

Malah koronavirus yang lebih memb4hayakan orang-orang tua mendedahkan impak emosi terhadap anak-anak muda.

Belum sempat memb4las bakti, sudahpun dijemput-Nya. Begitulah konteks yang mudah difahami dalam penghujahan ini.

Terlalu banyak keluarga dalam ratapan akibat COVID-19

Lebih teruk lagi, ramai yang tidak bersedia pun untuk mengharungi perintah berkurung terlalu lama dan juga resam baharu.

Berbulan-bulan di rumah bersama anak-anak boleh mengundang masalah juga.

Sekolah tutup, kerja bertambahan di rumah, pendapatan terutamanya perniagaan terjejas; k0nfl1k keluarga ialah perkara terakhir yang diperlukan.

Ada yang berpisah pun, apatah lagi bercerai-berai sepertimana dilihat di Ireland Utara apabila permohonan sedemikian meningkat secara mendadak (McDaid, 2020).

Trend ini dikhuatiri bertambah buruk ekoran duduk rumah terlalu lama. Pengurniaan zuriat pada masa pembuangan kerja boleh mencetuskan ketegangan yang mengganggu keharmonian keluarga.

Maka sementara koronavirus membadai, ada banyak perkara perlu dikendalikan secara cermat.

Kehilangan pasangan mungkin menghilangkan punca pendapatan. Kem4tian ibu-bapa mungkin memudarkan nikmat hidup. Kem4tian kanak-kanak boleh menguji hubungan, apatah lagi jika wujud unsur tunding jari.

Golongan yang tidak kehilangan sesiapa pun masih dibuai dengan badaian koronavirus. Para wanita terutamanya dalam kalangan minoriti melaporkan mereka takut dan gusar dengan masa depan masing-masing (Holland, 2020).

Gejala bvnuh diri juga harus diambil kira, disebabkan kemurungan akibat terkesan dek koronavirus.

Melihat kriteria laporan data, mungkin bvnuh diri tidak menambahkan angka koronavirus pun… meskipun dengan jelas peranan peny4kit ini disebaliknya.

RUJUKAN:

Holland, K. (2020, Mei 8). What COVID-19 is doing to our mental health. Healthline. Retrieved from https://www.healthline.com/health-news/what-covid-19-is-doing-to-our-mental-health

McDaid, L. (2020, Julai 18). Coronavirus: P4nd3mic has catastrophic impact on families. BBC. Retrieved from https://www.bbc.com/news/uk-northern-ireland-53327738

Penn State. (2020, Julai 13). About nine family members to suffer grief from every COVID-19 f4tality. Science Daily. Retrieved from https://www.sciencedaily.com/releases/2020/07/200713125509.htm


Siapa Bilang Permainan Video Untuk Golongan Yang Tidak Matang?

Gamer seperti saya, dan juga sahabat-sahabat saya seringkali ditohmahkan sebagai tidak matang, masih kebudak-budakkan, dan tohmahan yang senada dengannya oleh orang yang tidak memahami hobi ini.

Terpanggil saya untuk menukilkan artikel ini untuk mempertahankan hobi kami bukan untuk orang yang tidak matang. Bahkan, mungkin anda perlu faham apa itu sebuah kehidupan untuk memahami dan menikmati sebuah permainan video. Kenapa sampai saya berani mendakwa sedemikian?

Sebelum itu, izinkan saya untuk memperkenalkan serba sedikit mengenai hobi kami. Pada hari ini, terdapat empat platform yang dijadikan yang dicari oleh gamer macam kami untuk menikmati permaianan video. PC, Playstation (merangkumi PS3, PS4 dan PS Vita), XBOX (merangkumi XBOX 360 dan XBOX ONE) serta Nintendo (merangkumi Nintendo 3DS dan Wii U).

Sebagai seorang gamer, saya berpendapat PC adalah yang terbaik antara semua platform yang lain. Tetapi untuk menikmati bermain game di sebuah pc pada tahap tertinggi – dengan grafik yang memukau mata dan kelajuan penggerakkan permainan anda, anda perlu melabur sekurang-kurangnya rm 3000 ringgit (paling kurang), berbanding platform lain yang jauh lebih murah.

Biasanya sebuah permainan video akan dinilai sebagai terbaik berdasarkan beberapa krtiteria. Laman web gaming terkenal seperti IGN dan Gamespot akan menyenaraikan kriteria-kriteria sebuah permaianan video terbaik berdasarkan beberapa ciri dan salah satu daripada ialah JALAN CERITA.

Ya… jalan cerita. Sekejap… kenapa sebuah game memerlukan sebuah jalan cerita?

Mungkin untuk kaum wanita ataupun generasi yang lebih tua, anda fikir bahawa permainan video adalah seperti zaman kalian. Game-game ketika itu seperti Super Mario, atau seumpama dengannya tidaklah menitikberatkan sangat jalan cerita. Tetapi tidak permainan video moden hari ini.. .

Saya pula ialah seorang gamer yang lebih sukakan jalan cerita daripada gameplay sebuah permainan video. Bagi saya semakin “deep” atau semakin “menarik” jalan cerita sebuah game, maka semakin menariklah sebuah permainan video itu.

Senang cerita, pada pandangan saya, game ini adalah lebih kurang seperti anda membaca novel atau menonton televisyen, tetapi bezanya… kami GAMER mempunyai kuasa untuk menggerakkan watak-watak di dalam sebuah game dan menentukan perjalanan watak itu. Ini secara tidak langsung membuatkan anda menyelami watak dalam sebuah cerita itu.

Kalau anda membaca novel dan menonton televisyen, kuasa untuk menggerakkan watak itu tidak terletak pada anda, tetapi ini sangat berbeza daripada anda bermain permainan video.

Okey… kembali kepada topik utama kita. Bagaimana saya mahu membuktikan bahawa bermain permainan video bukannya untuk kanak-kanak sebenarnya, tetapi untuk orang dewasa? Saya akan mempaparkan beberapa buah jalan cerita permainan video terbaik yang pernah saya mainkan. Anda baca dan selami jalan cerita itu, maka anda akan memahami kenapa saya tidak bersetuju dengan kenyataan ini.

1. The Last Of Us

Bagi saya, permainan video terbitan Naughty Dog ini ialah permainan video terbaik dalam membawa sebuah jalan cerita yang mampu meninggalkan kesan emosi yang mendalam kepada para pemain. Secara jujur, saya menangis sebanyak tiga kali ketika bermain permainan video ini.

Apa yang menarik sangat mengenai permainan video ini? Mari.. saya bawa anda mengembara sejenak bersama dengan saya. The Last Of Us membawa kepada kita tema dan konsep yang dah terlalu banyak dikitar dalam dunia gaming mahupun novel serta filem. Tetapi apa yang membezakan permainan video ini ialah anda belajar banyak nilai-nilai murni dan pengajaran. Anda belajar apa itu PENGORBANAN SEORANG AYAH.

Sekejap… sebuah permainan video mengajarkan anda apa itu PENGORBANAN SEORANG AYAH? Ya… itulah yang anda boleh dapat daripada permainan video ini. Kisah bermula dengan watak seorang lelaki berusia dalam 30-an yang kehilangan seorang anak perempuannya daripada malapetaka yang menukarkan manusia menjadi seorang pemakan daging segar.

Kemudian, belasan tahun kemudian, entah bagaimana dia diminta membawa seorang budak perempuan dalam usia belasan tahun, yang seusia dengan anaknya yang mati belasan tahun merentasi Amerika Syarikat yang sudah hancur kepada sebuah organisasi. Budak perempuan ini sebenarnya kebal terhadap virus yang menghancurkan umat manusia. Dia adalah harapan terakhir untuk penghasilan vaksin. Secara tidak langsung, budak perempuan ini mengingatkannya pada anak perempuannya.

Lalu bermulalah pengembaraan hebat Joel, dan remaja perempuan yang bernama Ellie ini. Pengembaraan hebat ini menimbulkan perasaan sayang Joel kepada Ellie. Tetapi perasaan sayang seorang ayah pada anaknya. Hampir setahun mengembara bersama Ellie, melindungi Ellie dari segala marabahaya telah membuatkan minda bawah sedar Joel mengangap dirinya ialah seorang ayah kepada Ellie.

Untuk pengetahuan semua, ketika penghujung permainan video ini, Joel berjaya membawa Ellie berjumpa dengan organisasi tersebut. Namun. Joel dikejutkan dengan berita bahawa Ellie harus mati untuk menyelamatkan manusia. Ketika itu, Joel tersepit… dia sudah menyayangi Ellie seperti anak perempuannya.

Tetapi dalam masa yang sama, umat manusia juga diambang kepupusan. Pilihan terletak di tangan Joel. Selepas membaca sinopsis cerita ini, maka saya ingin bertanya, jalan cerita yang penuh dengan emosi ini, apakah ianya untuk budak-budak yang tidak matang?

Babak ini akan membuatkan pintu emosi anda dipalu berkali-kali. Air mata saya tumpah pada babak ini, tetapi tidak tahu pula anda. Rasanya kanak-kanak yang belum mengenali apa itu kehidupan tidak akan mampu menelan cerita seberat ini.

2. Far Cry 3

Saya suka memetik permainan video Far Cry 3 kerana demografi penduduk di dalam game ini adalah masyarakat yang BERBAHASA MELAYU dan BERBUDAYA MAORI. Itulah yang saya rumuskan daripada pemerhatian. Sepanjang anda bermain permainan video ini, anda akan mengenali frasa-frasa ayat seperti:

“Jatuhkan senapangmu.”

Atau perkataan-perkataan yang sinonim dengan bahasa Melayu seperti:

1. Rakyat

2. Jerung

3. Labah-Labah

4. Bangau

Bahkan nama watak yang berbaur kemelayuan seperti Citra turut dipaparkan di dalam permainan video ini. Bercakap mengenai jalan cerita permainan video ini, anda akan mendapati bahawa jalan ceritanya bukannya untuk kanak-kanak kecil.

Sekumpulan pelajar universiti dari Amerika Syarikat bercuti di sebuah pulau fiksi bernama Rook Island. Lalu percutian mereka di pulau ini berakhir dengan tragedi di mana kumpulan yang berjumlah 6 orang macam tu… ditangkap oleh kumpulan lanun di atas pulau ini. Mereka bakal didagangkan sebagai hamba di pasaran gelap.

Maka si hero yang bernama Jason dan abangnya berjaya melepaskan diri, tetapi tidak 4 orang rakan mereka yang lain. Tetapi sayang sekali, abang Jason mati dibunuh manakala Jason berjaya diselamatkan oleh penduduk pulau itu yang menggelarkan diri mereka sebagai Rakyat. Rakyat ini memang dah berperang lama dengan kumpulan lanun ini.

Maka untuk menyelamatkan 4 orang rakannya, yang turut melibatkan adik lelakinya dan juga teman wanitanya yang cun dan hot, Jason yang mempunyai pengalaman dalam tentera dilatih oleh Rakyat daripada seorang yang diburu menjadi pemburu menyelamatkan rakan-rakannya.

Terpulang pada anda untuk menjadi hero, menggerakkan Jason sebagai penyelamat. Sekali lagi saya mahu bertanya, jalan cerita sehebat di atas mampukah dinikmati oleh kanak-kanak yang tidak matang?

3. Dead Space

Kalau anda mempunyai anak yang berusia bawah 13 tahun, cadangan saya permainan video bukan untuk mereka kerana anda akan merasai apa itu perasan terasing, kesunyian, dan menjadi manusia terakhir di pangkalan angkasai! Hah! Itulah perasaan yang anda bakal ‘nikmati’ kalau anda menyentuh permainan video ini.

Game ini terbahagi kepada tiga bahagian. Di mana pada bahagian pertama, anda merupakan seorang juruttera yang dihantar kepada sebuah pangkalan angkasa bernama Ishimura yang dilaporkan rosak.

Namun ketika anda menjejak kaki ke pangkalan angkasa ini, anda dapati bahawa anda adalah manusia terakhir yang masih waras yang hidup di atas kapal itu.

Sejenis penyakit yang dasyat melanda pangkalan angkasa itu yang menukarkan manusia menjadi alien yang menakutkan. Ianya datang dari sejenis artifak purba nernama The Marker.

Kesimpulan

Bagaiamana sekarang pandangan anda mengenai permainan video? Apakah perkongsian di atas mampu mengubah tanggapan anda? Tidak cukup lagi? Bauik.. saya kongsikan tiga buah permainan video yang memerlukan anda mempunyai pemikiran seorang strategis perang dan politician untuk memenangi permainan video tersebut.

Sebagai contoh, kalau anda meminati peperangan yang pada zaman silam, maka permainan video seperti Civilization 5 adalah pilihan terbaik. Anda akan diberi kebebasan memilih mana-mana tamadun hebat di dunia, termasuk tamadun Melayu Champa dan perlu untuk menawan tamadun-tamadun hebat lain.

Ini memerlukan perancangan rapi… seperti membina tentera, bermain politik dengan tamadun lain, atau memastikan anda menguruskan sumber alam dengan baik. Selain itu, Europa Universalis yang lebih kompleks mungkin menanti anda. Atau permainan yang lebih kurang dengan Civilization 5 dan 6, yang lebih popular iaitu DOTA.

Atau untuk merasai bagaimana merancangan taktikal dan startegi perang moden. Mungkin Counter Strike Global Offensive, Battlefield dan Call Of Duty menanti anda. Saya mempunyai rakan yang juga gamer yang mewakili Malaysia dalam pertandingan video ini. Setiap malam dia akan menguji pelbagai buah taktikal dan strategi tempur yang bakal digunakan dalam permainan videonya. Anda akan terpaksa mengerahkan segala kemahiran berfikir anda bagi memenangi permainan seumpama ini.

Maka, pertanyaan saya sekali lagi, apakah ini ialah permainan untuk mereka yang tidak matang?

-HE-

Gambar memaparkan dua watak utama di dalam The Last Of Us, Joel dan Ellie.


Fosil Siput Berusia 99 Juta Tahun

Baru-baru ini, saintis di Myanmar telah menemui fosil siput yang telah hidup pada 99 juta tahun dulu yang ditemui di Lembah Hukawng. Tapi, yang peliknya fosil siput ini mempunyai bulu. Ya, bulu! Bulu halus ini tumbuh dari cangkerang siput dari panjangnya 150 micrometer sehingga 9 milimeter. Kenapa siput ini mempunyai bulu, tidak seperti spesis siput sekarang?

Sebenarnya, fosil siput ini ialah spesis siput berbulu yang keenam dari keluarga Cyclophoridae. Nama saintifik siput ini ialah ‘Archaeocyclotus brevivillosus’, yang disyaki sebagai moyang siput sekarang dari fasa Mesozoic. Saintis masih mencari jawapan apakah fungsi bulu dari kulit cangkerang siput kuo ini sebab penumbuhan bulu saja memerlukan kos tenaga yang banyak bagi haiwan kecil ini.

Saintis hanya bersangka bahawa terdapat 4 fungsi bulu siput: menjadi benteng dari kulit cangkerang basah oleh titisan air, menstabilkan suhu badan siput, jadikan sistem pertahanan melalui penyamaran, dan kelebihan dalam musim mengawan. Kini, terdapat spesis siput berbulu yang menetap di Eropah, iaitu siput Trichia hispida.

Jadi, korang nak pegang siput berbulu ini?

Kalau korang berminat dengan topik-topik sains seperti ini, kami nak cadangkan korang beli buku kami, SEMOGA TUHAN MERAHMATI SAINS DALAM KEHIDUPAN. Kami berikan diskaun yang lumayan sempana tarikh 11.11 di Shopee! Jom beli sekarang:: https://bit.ly/3Nws0Ja


259 Orang M**t Kerana Swafoto Dalam Tempoh 6 Tahun

Kebiasaannya
dalam masa seminggu, perkataan ‘swafoto’ disebutkan dalam 365 000 buah hantaran
di Facebook dan 150 000 cicipan di Twitter. Instagram pula mencacatkan sebanyak
50 juta hasil carian bagi tanda pagar perkataan tersebut.

Menurut bancian yang dilakukan oleh Luster PremiumWhite, satu jenama produk pemutihan gigi yang bertapak di Boston, seseorang itu boleh mengambil sebanyak 25 700 gambar swafoto sepanjang hayatnya. Sementara wanita berusia 16 hingga 25 tahun secara purata meluangkan sehingga 5 jam pada setiap minggu untuk mengambil swafoto. Sekitar 95% orang belia mengakui pernah mengambil gambar swafoto sekurang-kurangnya sekali. Secara global pula, manusia mengambil sebanyak 93 juta gambar swafoto pada setiap hari.

Damon Brown,
iaitu CEO dan pengasas-bersama syarikat tersebut berkata dalam sidang akhbar
semasa membentangkan hasil banciannya itu, “Jika anda tidak mengambil swafoto
semasa bercuti atau menyambut hari istimewa, seolah-olah hari tersebut tidak
pernah berlalu.”

Agak sukar untuk
dipastikan secara jelas bilakah trend mengambil swafoto ini bermula. Namun,
Guardian mengandaikan bahawa ia bermula secara umum pada tahun 2010, tahun di
mana iPhone4 mula dikeluarkan bersama ciri kamera hadapan.

Namun, statistik
yang paling menggusarkan bukanlah bilangan swafoto yang diambil seperti yang
dinyatakan di atas. Sebaliknya adalah angka kematian yang melibatkan swafoto. Kajian
yang dijalankan oleh para penyelidik di All India Institute of Medical
Sciences di New Delhi mendapati seramai 259 orang meninggal dunia akibat
trend berkenaan, dari Oktober 2011 sehingga November 2017.

Angka ini bermula dengan hanya 2 orang sahaja pada tahun 2011, kemudian meningkat kepada 98 orang pada tahun 2016 sebelum pada tahun 2017, seramai 93 orang meninggal dunia akibat swafoto. Hasil kajian ini disiarkan di Journal of Family Medicine and Primary Care.

Walaupun secara umumnya wanita mengambil lebih banyak swafoto (61.6% dari keseluruhan swafoto yang diambil di New York adalah dari kaum wanita), hakikatnya kebanyakan yang meninggal dunia akibat trend ini adalah dari kaum lelaki (72% dari angka keseluruhan), melibatkan purata usia di bawah 30 tahun. Angka korban yang tertinggi berlaku di India iaitu seramai 159 orang terkorban sejak 2011, disusuli oleh Russia, Amerika Syarikat dan Pakistan.

Walau
bagaimanapun, para penyelidik mendakwa bahawa angka sebenar berkemungkinan jauh
lebih tinggi berbanding apa yang dinyatakan. Hal ini kerana swafoto lazimnya
tidak dinamakan sebagai punca kematian. Sebagai contoh, jika seseorang
mengambil swafoto semasa memandu dan kemudiannya maut ditimpa kemalangan,
kematiannya akan dilaporkan sebagai nahas jalan raya dan bukannya berakibat
dari swafoto.

Kebanyakan kematian yang melibatkan swafoto ini adalah dalam bentuk mati lemas, kebiasannya mangsa ditarik ombak pantai atau terjatuh daripada bot. Bentuk kematian kedua yang paling lazim adalah ‘kenderaan’ – misalnya mangsa terkorban semasa cuba mengambil swafoto di atas landasan keretapi, di hadapan keretapi yang sedang bergerak.

Ada juga kematian yang melibatkan kebakaran, terjatuh dari tempat tinggi dan malah, seramai 8 orang terkorban semasa mengambil swafoto bersama haiwan ganas. Amerika Syarikat pula mendahului dalam senara angka korban yang melibatkan senjata api – korban secara tidak sengaja tertembak diri sendiri semasa bergambar bersama senapang misalnya.

Berikut adalah
beberapa perincian ringkas berkenaan kejadian maut yang melibatkan pengambilan
gambar swafoto:

Kesemua kematian
yang direkodkan tidaklah berpunca dari pengambilan swafoto itu sendiri.
Sebaliknya ia disebabkan oleh sikap pengambilnya sendiri yang tidak memberikan
perhatian kepada keadaan sekitar yang berbahaya. Angka ini seharusnya menjadi
peringatan kepada sesiapa pun jua, terutama kepada para pelancong agar
memberikan perhatian kepada keadaan sekeliling dan jangan hanya menumpu pada
skrin telefon.

“Sebelum
mengambil swafoto, setiap daripada kita seharusnya ingat bahawa (perbuatan)
berlumba (meraih) jumlah ‘sukaan’ yang tinggi (dalam media sosial) boleh
membawa kepada maut,” ujar seorang pegawai dalam Kementerian Dalam Negeri
Russia kepada media al-Jazeera semasa membuat liputan tentang kejadian maut
yang melibatkan swafoto di negara berkenaan

Swafoto itu
sendiri bukanlah suatu perbuatan yang berbahaya. Akan tetapi, sikap kita semasa
mengambil swafoto itulah yang mendatangkan risiko ancaman. Setiap individu
perlu dididik supaya cakna tentang risiko bahaya yang ada pada sesebuah
kawasan. Para penyelidik di US National Library of Medicine mencadangkan supaya
‘zon tanpa swafoto’ diperkenalkan di tempat-tempat berbahaya bagi mengurangkan
angka korban ini. Antara tempat-tempat yang dimaksudkan adalah puncak gunung,
bangunan tinggi dan pelbagai lagi tempat lazim di mana kematian yang melibatkan
swafoto ini berlaku.

RUJUKAN

BBC News. (4
Oktober 2018). Selfie deaths: 259 people reported dead seeking the perfect
picture.
https://www.bbc.com/news/newsbeat-45745982

Brett Molina. (4
Oktober 2014). More than 250 people have died trying to take selfies, study
finds. CNBC.
https://www.cnbc.com/2018/10/04/more-than-250-people-have-died-taking-selfies-in-recent-years.html

Cailey Rizzo.
(22 September 2015). More people have died from selfies than shark attacks this
year. Mashable.
https://mashable.com/2015/09/21/selfie-deaths/#Y4ypxeQS5kqq

Doug Criss. (3
Oktober 2018). More than 250 people around world have died taking selfies since
2011. CNN.
https://edition.cnn.com/2018/10/03/health/selfie-deaths-trnd/index.html

Julia Glum. (22
September 2015). Millennials Selfies: Young Adults Will Take More Than 25 000
Pictures of Themselves During Their Lifetimes: Report. IB Times.
https://www.ibtimes.com/millennials-selfies-young-adults-will-take-more-25000-pictures-themselves-during-2108417

Nickolaus Hines.
(3 Februari 2016). Selfie Trend Put Into Perspective: The Total Number of
Selfie-Related Deaths Since 2014. All That Interesting.
https://allthatsinteresting.com/selfie-deaths

Zachary
Crockett. (29 Januari 2016). The Tragic Data Behind Selfie Fatalities.
Priceonomics.https://priceonomics.com/the-tragic-data-behind-selfie-fatalities/


Perayaan Pagan Rom: Asal Usul Sambutan Krismas

Penganut Kristian bakal menyambut sambutan Krismas. Tetapi tidak ramai tahu asal-usul perayaan ini ada kaitan dengan sebuah perayaan pagan yang diraikan dengan meriah pada era Rom. Perayaan yang dimaksudkan ialah Saturnalia.

Jadi, bagaimana Saturnalia menjadi hari perayaan rasmi orang Rom ketika itu? Menurut Dr Carey Fleiner dari Universiti Winchester, Saturnalia sebenarnya gabungan tiga sambutan keraian musim sejuk selama beberapa abad. Pertama, sudah tentu Saturnalia yang dijadikan sebagai hari meraikan Saturn[1] dan selalunya diadakan pada setiap 17 Disember.

Tetapi tarikh tersebut kemudiannya diberi kepada Ops/Opis, satu hari keraian yang didedikasikan kepada isteri Saturn merangkap adiknya sendiri. Dalam mitologi masyarakat Rom, Opalia merupakan dewi kekayaan dan buah-buahan di bumi. Oleh kerana kedua-dua keraian Saturn (langit) dan Ops/Opis (bumi) saling berkait, kedua-dua keraian digabungkan menurut sejarawan Rom Macrobius.

Keraian ketiga pada musim sejuk ialah meraikan solstis musim sejuk pada hari yang dipanggil Brumalia. Brumalia selalu diraikan pada hari solstis sama ada pada 21 atau 22 Disember. Ketiga-tiga perayaan ini kemudiannya digabungkan sebagai sambutan keraian selama seminggu dari 17 hingga 23 Disember.

Bagaimanapun, tempoh sambutan dipendekkan kepada tiga hari semasa era anak saudara Julius Caesar, Maharaja Augustus[2]. Augustus berbuat demikian kerana tempoh hari keraian Saturnalia dilihat memberi kesan kepada tempoh hari bekerja rakyat pada ketika itu.

Berbeza pula dengan Maharaja Caligula[3]. Walaupun dianggap gila oleh golongan bangsawan dan hartawan Rom, baginda sentiasa dijulang sebagai wira oleh rakyat biasa kerana melaksanakan polisi pro-rakyat. Antara polisi baginda yang disukai mereka ialah memanjangkan tempoh sambutan Saturnalia kepada lima hari. Menjelang abad kelima Masihi, sambutan diadakan selama dua minggu.

Bagi menandakan sambutan Saturnalia, seorang raja dipilih sebagai Saturnalicius princeps atau pemimpin Saturnalia. Selalunya yang dipilih ialah orang yang berada pada kedudukan terbawah dalam sesebuah isi rumah dan mereka diberi hak melakukan gurauan-gurauan nakal pada hari tersebut.

Pada hari itu, orde sosial Rom berubah seketika untuk satu hari – misalnya hamba dilayan atau makan bersama pemilik mereka, orang dewasa melayan kanak-kanak dan hamba dibenarkan berjudi. Bagi golongan bangsawan pula, mereka memakai pakaian berwarna-warni yang dipanggil sintesis. Sintesis bermaksud dipakai bersama dan pada hari itu, mereka akan memakai apa jenis pakaian yang dimahukan.

Semasa Saturnalia, orang Rom turut memakai sejenis topi yang dipanggil pilleum. Pilleum atau topi kebebasan selalunya dipakai oleh hamba apabila mereka dimerdekakan oleh tuan mereka. Tetapi untuk keraian Saturnalia, ia dianggap simbol kebebasan bahawa mereka boleh melakukan apa yang mereka suka pada hari itu.

Kebiasaannya, penduduk Rom akan berpesta di rumah mereka. Tetapi sambutan keraian Saturnalia yang terbesar selalunya dibuat di Kuil Saturn. Apabila penduduk Rom berkumpul di jalanan, mereka akan mengucapkan kata-kata sambutan ini sesama mereka, “Io Saturnalia!”

Dalam setiap jamuan mereka, sebuah patung kecil dewa Saturn akan diletakkan di situ sebagai tanda dewa pertanian Rom itu ada semasa sambutan. Sepanjang tahun, kali patung Saturn di Kuil Saturn akan diikat dengan tali kapas. Tetapi semasa Saturnalia, tali tersebut dilonggarkan sebagai simbol kebebasan untuk orang Rom melakukan apa saja pada hari itu.

Walaupun Saturnalia dianggap hari bersuka ria oleh orang Rom, bukan semua orang menyukainya. Filsuf dan penulis Rom Seneca menyifatkan orang yang meraikan Saturnalia sebagai tidak terkawal. Sementara Pliny Si Muda[4] (nama sebenar Gaius Caecilius Cilo) menyatakan lebih suka berada di bilik bacaannya daripada bersama isi rumah yang meraikan perayaan tersebut.

Apabila agama Kristian diangkat sebagai agama rasmi Rom oleh Constantine I, pihak berkuasa ketika itu juga menolak sekeras-kerasnya sambutan Saturnalia. Pada lewat abad keempat, mazhab-mazhab Kristian[5] masih bertelagah tentang tarikh kelahiran Nabi Isa a.s. Tidak seperti orang Rom yang beragama pagan, agama Kristian tidak memberi keutamaan kepada tarikh kelahiran seseorang dan satu-satunya tarikh yang dianggap penting ialah sambutan Easter.

Akhirnya, mereka bersetuju menetapkan 25 Disember sebagai tarikh kelahiran baginda. Bagi mereka, hari itu ialah hari keagamaan dan bukan hari bersuka ria seperti sambutan Saturnalia sebelumnya. Pada hari itu juga, semua aktiviti yang biasa dilakukan semasa Saturnalia seperti berjudi, minum arak dan menyembah dewa pagan dilarang sama sekali.

Bagaimanapun, itu tidak menghalang orang Rom ketika itu daripada menyambutnya secara rahsia. Menjelang abad kelapan Masihi, masih wujud rungutan dalam kalangan pihak gereja tentang kecenderungan orang ramai menyambut Saturnalia atau mana-mana keraian musim sejuk yang ada kaitan dengan dewa-dewi pagan.

NOTA KAKI:

[1] Dewa pertanian bagi orang Rom. Dewa Kronos mempunyai tugas sama dengan Saturn dalam mitologi masyarakat Yunani.

[2] Maharaja Rom yang pertama dari 27 SM hingga 14 Masihi. Pelbagai reformasi yang diperkenalkan baginda pada ketika itu menjadi batu asas kepada kemakmuran dan keamanan Rom yang dikenali sebagai Pax Romana.

[3] Maharaja ketiga Rom dengan nama sebenarnya ialah  Gaius Caesar Augustus Germanicus. Caligula ialah nama timangannya yang bermaksud kasut kecil yang diberi oleh askar-askar Rom yang berkhidmat di bawah ayahandanya, Germanicus. Memerintah dari 37-41 Masihi sebelum dibunuh oleh kumpulan Pengawal Praetor diketuai Cassius Chaerea hasil konspirasi golongan atasan yang tidak menyukai baginda.

[4] Peguam, majistret dan penulis era Rom.

[5] Majlis Nicaea ialah majlis di mana mazhab-mazhab Kristian berkumpul dan bermesyuarat dengan tujuan menyeragamkan semua aspek agama Kristian. Majlis dipanggil buat kali pertama pada tahun 325 Masihi semasa era Constantine I. Perjumpaan ini merupakan yang pertama dari tujuh siri mesyuarat membabitkan gereja-gereja Kristian. Mesyuarat terakhir diadakan di Nicaea pada 787 Masihi untuk menangani isu-isu berbangkit yang masih timbul dalam mesyuarat majlis sebelumnya.

RUJUKAN:

Fleiner, C. (2013). Saturnalia: the origins of the debauched Roman ‘Christmas’. History Extra.

Cartwright, M. (2016). Saturnalia. Ancient History Encyclopedia.


Kapal Yang Menang Pertempuran Dengan Baling Kentang

Perang Dunia Kedua adalah perang paling mematikan pernah bumi saksikan. Bukan sahaja kadar kemusnahan dan angka kematiannya yang tinggi, jumlah veteran yang menghidap PTSD sekembali dari perang juga ramai. Dianggarkan dalam kalangan veteran US sahaja, ia mencecah 250,000 orang.

Ini tidak termasuk ahli keluarga yang turut terdedah kepada trauma susulan – disebut sebagai Secondary Traumatic Stress (STS). Trauma ini berkebarangkalian dihidapi generasi demi generasi, yang justeru walau perang sudah habis, lukanya malah diwaris. Apapun dalam kedahsyatan sebegitu, Perang Dunia Kedua tidak lekang dari kisah-kisah lucu. Salah satu contoh adalah ‘Episod Kentang Maine’.

Insiden ini melibatkan sebuah kapal destroyer jenis Fletcher milik US, iaitu USS O’Bannon (DD-450). Kapal tersebut dibina dan dilancarkan pada 1942 di Bath, Maine. Ia mengambil nama sempena Leftenan Presley Neville O’Bannon (1776 – 1850), tokoh US dalam Perang Tripoli (1801-1805).

Kalau dibandingkan antara semua kapal destroyer yang ada sepanjang Perang Dunia Kedua, DD-450 dan kelas Fletcher milik US boleh dikata antara yang terbaik. Ia memiliki kelajuan, ketahanan, dan keupayaan membelok dengan pantas. Kelengkapan senjatanya juga ampuh, merangkumi 140 laras meriam termasuk 17 meriam anti-pesawat udara.

DD-450 sendiri menyertai banyak pertempuran, baik semasa Perang Dunia Kedua mahupun Perang Korea dan Perang Vietnam. Ia berkhidmat dari tahun 1942 hingga 1970, dan merupakan kapal destroyer US yang paling banyak menerima pingat – 17 pingat penghormatan, 1 anugerah dari presiden, dan 1 plak khusus dari Maine Potato Growers Association.

Plak tersebut diterima rentetan satu insiden yang berlaku di Pasifik Selatan pada 5 April 1943. Kalau kita imbau tahun itu, keadaan di Laut Pasifik boleh kata sedang didominasi oleh armada US. Mana tidak, Jepun baru sahaja kehilangan pangkalan udaranya di Runga Point (kini Pulau Henderson) pada Ogos 1942.

Pertembungan yang berlaku tiga bulan kemudian juga dimenangi US, hasil keampuhan O’Bannon sepasukan. Dalam 16 buah pesawat pengebom torpedo yang dihantar Jepun, 11 daripadanya musnah – empat di tangan O’Bannon. Sama halnya dengan insiden di Iron Bottom Sound pada 13 November 1942. Armada Jepun yang berkekuatan 18 buah kapal diketuai oleh Hiei (yang dua kali lebih besar berbanding O’Bannon) habis tewas.

Ini sekali gus meletakkan Kepulauan Solomon selesa di bawah pemantauan Skuadron Destroyer Ke-21 (DesRon-21) yang dianggotai O’Bannon. Memang ikutkan, radius operasi O’Bannon sepanjang khidmatnya dalam Perang Dunia Kedua adalah sekitar Kepulauan Solomon sahaja.

Sebab itu masa berlaku ‘insiden kentang’ pada April 1943 pun, lokasinya masih di situ. Waktu itu, O’Bannon sedang bergerak menuju ke Guadalcanal. Dalam perjalanan, ia mengesan kehadiran sebuah kapal selam (RO-34 jenis Kaichu) yang naik ke permukaan pada jarak 9,000 ela (8.2 km). Jam ketika itu sekitar 2:30 pagi. Jadi, keadaan memang gelap habis. Komunikasi radio pula dimatikan supaya lokasi mereka tidak terdedah.

Justeru, O’Bannon ambil keputusan untuk mendekati sahaja kapal selam tadi – dengan anggapan kalau mereka bergegas menyelam, bermakna mereka adalah musuh dan kalau mereka memberi isyarat, maka mereka adalah sekutu.

Tapi masalahnya, dua-dua pun tak dibuat oleh kapal selam itu. Selamba sahaja ia naik ke permukaan dan menyusur ikut arus. Macam alpa pun ada. Ibarat, serah leher minta dicium. Komander Wilkinson pula memang tak segan-silu.

Jadi, dia segera arahkan O’Bannon untuk maju. Katanya, kalau betul musuh sekali pun, hentam saja. Badan kapalnya kan ampuh. Maka, O’Bannon pun dibantainya pecut sampai 40 knot. Memang laju habis. Cuma tiba-tiba, Wilkinson ubah fikiran. Dia arahkan belokan dibuat pada saat-saat akhir.

Ini kerana fikirnya, kapal selam itu mungkin suatu perangkap – yakni, mungkin ia dikelilingi periuk api. Kalau langgar, habis nanti O’Bannon berubah jadi O’Titanic. Lantas, belokan maut pun dibuat. Sampai kedua-dua kapal itu saling sejajar – sisi menghadap sisi sambil nyaris bersentuhan.

Ikutkan, memang pelik. Apa yang dibuat oleh kapal selam itu? Kenapa pasif sangat, sampai tak berbuat apa-apa ketika ia hampir dilanggar? Sebenarnya, semua anak kapal sedang tidur. Kapal selam itu sendiri sedang mengecas bateri.

Jadi, kehadiran O’Bannon hampir tak disedari langsung. Mereka hanya bereaksi apabila dua kapal itu nyaris berlanggar. Bayangkan, bangun-bangun tidur tiba-tiba ada kapal besar gedabak dekat sebelah. Memang cuak habis. Dalam bingung, kru RO-34 cuba bergegas ke geladak dan gunakan meriam untuk menembak.

Ini lantas mengubah keadaan. Giliran anak-anak kapal O’Bannon pula jadi panik. Pertama, sebab mereka baru sedar yang kapal selam itu milik Jepun. Kedua, posisi kedua-dua kapal sangat hampir. Sampai meriam-meriam O’Bannon tak dapat digunakan, sekali gus menjadikannya mangsa mudah andai RO-34 melepaskan tembakan.

Jadi, mereka pun cuba cari akal bagaimana mahu menghalang kru RO-34 dari turun ke geladak. Seboleh mungkin, masa perlu dilengah sampai jarak mengizinkan meriam O’Bannon untuk menembak. Cari punya cari, mata masing-masing terkalih pada guni-guni kentang yang ada di geladak. Masa itu, mahu capai senjata memang tak sempat.

Jadi, kentang pun kentang lah. Asalkan, boleh dibaling ke musuh. Lantas, bunyi kelentang-kelentung memenuhi suasana. Dalam keadaan panik, bunyi begitu memang boleh menambahkan lagi cemas. Mana tidak, masing-masing sangka itu bunyi bom tangan. Huru-hara habislah jawabnya di atas RO-34. Kesempatan tersebut lantas dimanfaatkan O’Bannon.

Sebaik jarak sudah cukup selamat, ia pun melepaskan tembakan sambil disertai sebuah lagi destroyer bernama USS Strong. Memasuki jam 3:19, RO-34 dilaporkan lari menyelamkan diri sambil berlaku kebocoran minyak. Memang dalam insiden itu, RO-34 terselamat.

Tapi dua hari kemudian, ia dikaramkan oleh Strong yang mengesan kehadirannya di Pulau San Cristobal. Apapun, kredit tetap dianugerahkan kepada O’Bannon lantaran kegeniusannya menangani situasi spontan sebegitu.

RUJUKAN

Lyons, Jeremy. (2018, 23 October). Wacko: Navy Destroyer That Sank A Japanese Sub – With Potatoes. War History Online.

O’Neill, Walter. (2022, 25 April). The USS O’Bannon: The Only Ship To Attack Using Potatoes. History of Yesterday.

Sofrep. (2022, 7 February). USS O’Bannon: Taking Slugs at Japanese Subs With Dud Spuds and Out for Blood.

Stillwell, Blake. (2021, 16 October). How a destroyer won a World War II battle with only potatoes. We Are The Mighty.